Belanjawan 2023 ambil kira manifesto semua parti

KUALA KEMAMAN, 29 Disember- Belanjawan 2023 akan mengambil kira manifesto semua parti dalam Kerajaan Perpaduan.Timbalan Menteri Kewangan I, Datuk Seri Ahmad Maslan berkata urus setia khas bajet baharu telah ditubuhkan bagi meneliti dan mengkaji manifesto parti yang positif untuk dimasukkan dalam belanjawan berkenaan.Beberapa penambahbaikan juga akan dipertimbang dalam Belanjawan 2023 itu bagi memastikan ia memenuhi keperluan dan agenda rakyat."Perdana Menteri yang juga Menteri Kewangan, Datuk Seri Anwar Ibrahim ada menyebut beberapa perkara, yang pertama terdapat urus setia yang meneliti manifesto-manifesto parti dalam Kerajaan Perpaduan. Ada pelbagai parti dalam Kerajaan Perpaduan yang menjadikan dua pertiga majoriti dan parti-parti itu ada manifesto-manifesto yang baik untuk dilaksanakan, telah diumum perdana menteri. Perkara kedua adalah mana-mana perkara yang baik, yang terdapat dalam bajet yang dibentangkan oleh Menteri kewangan sebelum ini dan Perdana Menteri tiada halangan untuk meneruskannya," katanya selepas mengadakan lawatan kerja di Pejabat Kastam Kuala Kemaman, di sini.

(Ahmad Maslan memberitahu beliau akan membincangkan hal-hal mengenai belanjawan itu di pejabatnya pada 3 Januari depan)

Ahmad Maslan memberitahu beliau akan membincangkan hal-hal mengenai belanjawan itu di pejabatnya pada 3 Januari depan.  Sementara itu, perdana menteri dijadual membentangkan Belanjawan 2023 yang baharu pada 24 Februari depan.


Belanjawan 2023: PM bertemu pengurusan tertinggi Perbendaharaan

PUTRAJAYA, 29 Disember- Perdana Menteri, Datuk Seri Anwar Ibrahim mengadakan pertemuan dengan pengurusan tertinggi Perbendaharaan.Pertemuan yang berlangsung tengah hari tadi antara lain bagi membincangkan mengenai Belanjawan 2023. Pertemuan diadakan bersama Timbalan Ketua Setiausaha Perbendaharaan (Dasar), Datuk Johan Mahmood Merican dan Timbalan Ketua Setiausaha Perbendaharan (Pelaburan), Datuk Anis Rizana Mohd Zainudin."Saya bersama pengurusan tertinggi Perbendaharaan, menelaah serta menekuni urusan Perbendaharaan terutamanya soal rakyat dan Belanjawan 2023 yang akan datang. Selain menyelesaikan urusan kerajaan sebelum melangkah ke tahun 2023," katanya menerusi catatan di Facebook.

Terdahulu, Yang Dipertua Dewan Rakyat, Datuk Johari Abdul mengesahkan Anwar yang juga Menteri Kewangan dijadual membentangkan Belanjawan 2023 di Dewan Rakyat pada 24 Februari depan pada Sidang Pertama Parlimen ke-15.


Agong, Permaisuri kunjungi KFC bersama anakanda, cucunda

KUALA LUMPUR, 29 Disember - Restoran makanan segera Kentucky Fried Chicken (KFC) Petronas Taman Tun Dr Ismail, di sini, diserikan dengan kunjungan istimewa Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah yang berangkat untuk menikmati santapan tengah hari.Turut berangkat, anakanda dan cucunda Baginda.

Menurut hantaran Facebook Istana Negara, keluarga diraja ini turut beratur untuk memesan hidangan sebelum menikmati santapan di restoran tersebut bersama pengunjung yang lain.Selesai santapan, Baginda berdua berkenan meluangkan masa bertanya khabar dan beramah mesra serta bergambar bersama pengunjung KFC berkenaan.


DUN Perak lulus Enakmen Anti Lompat Parti

(Menteri Besar Perak, Datuk Seri Saarani Mohamad ketika menggulung perbahasan)

IPOH, 29 Disember - Dewan Undangan Negeri (DUN) Perak meluluskan pindaan Rang Undang-Undang (RUU) Enakmen Undang-Undang Tubuh Kerajaan Perak Darul Ridzuan (Bahagian Pertama)(Pindaan) 2022 berkaitan larangan wakil rakyat melompat parti.  Pindaan RUU itu dipersetujui sebulat suara oleh semua Ahli Dewan Undangan Negeri (ADUN) yang hadir ketika proses pengundian RUU berkenaan.  Menteri Besar Perak, Datuk Seri Saarani Mohamad ketika menggulung perbahasan berkenaan berkata RUU tersebut bertujuan untuk meminda beberapa perkara di bawah Bahagian Pertama Undang-Undang Tubuh Kerajaan Perak Darul Ridzuan bagi tujuan larangan Ahli Dewan Undangan Negeri (ADUN) Perak bertukar parti.  Jelasnya, ia dilaksanakan selaras dengan peruntukan Seksyen 7A, Jadual Kelapan, Perlembagaan Persekutuan yang telah dipinda melalui Akta Perlembagaan (Pindaan)(3) 2022.  "Undang-undang lompat parti ini baru dikuatkuasakan di peringkat kerajaan pusat pada 5/10/2022 yang lalu. Seterusnya, proses-proses bagi pemakaian undang-undang ini terhadap negeri Perak perlu dipenuhi terlebih dahulu. Proses ini termasuklah mendapatkan perkenan Raja Pemerintah berserta mendapatkan tarikh kuatkuasa akta ini terhadap negeri Perak daripada Seri Paduka Baginda Yang di-Pertuan Agong," jelas beliau.Sebelum itu, seramai enam ADUN iaitu empat orang daripada pihak kerajaan dan dua orang lagi daripada pembangkang diberi ruang berbahas mengenai RUU dimulai Azman Noh (Pengkalan Baharu-BN) diikuti Ketua Pembangkang, Razman Zakaria (Gunung Semanggol-PN) selama 30 minit setiap seorang.

(Dewan Undangan Negeri (DUN) Perak meluluskan Enakmen Anti Lompat Parti)

Perbahasan diteruskan dengan empat ADUN lain yang diberi masa selama 20 minit untuk berhujah iaitu Muhamad Arafat Varisai Mahamad (Hulu Kinta-PH), Khalil Yahaya (Kubu Gajah-PN), Jason Ng Thien Yeong (Astaka-PH) dan M.Thulsi Thivani (Buntong-PH).  Saarani kemudiannya menggulung perbahasan bagi membolehkan undian dibuat seterusnya meluluskan undang-undang berkenaan.  Fasal-fasal tersebut antara lain memasukkan perkara baharu iaitu 32A ke dalam Enakmen itu untuk memperuntukkan bahawa seseorang ADUN perlu mengosongkan kerusinya setelah dipilih ke Dewan Negeri apabila melepaskan keanggotaan atau tidak lagi menjadi anggota parti politik.  Perkara yang sama juga terpakai bagi calon bebas setelah dipilih sebagai ADUN menjadi anggota parti politik.  Perkara baharu 32A juga memperuntukkan keadaan apabila seseorang wakil rakyat itu tidak terhenti menjadi ADUN disebabkan berlaku pembubaran atau pembatalan pendaftaran parti politiknya.  Peruntukan itu juga terpakai jika seseorang ADUN melepaskan keanggotaannya daripada parti politik apabila dipilih sebagai Yang Dipertua atau dipecat daripada keanggotaan dalam parti politiknya.


Selangor wajibkan pengendali makanan pakai pelitup separuh muka mulai 1 Januari ini

KUALA LUMPUR, 29 Disember- Peniaga dan pengendali makanan di Selangor wajib memakai pelitup separuh muka mulai 1 Januari ini.Yang Dipertua Majlis Perbandaran Kajang, Najmuddin Jemain berkata arahan berkenaan dikeluarkan Majlis Mesyuarat Kerajaan Negeri pada 7 September lalu.Pemantauan dan penguatkuasaan akan dijalankan Jabatan Pelesenan dan Penjaja dengan bantuan Jabatan Penguatkuasaan serta Jabatan Perkhidmatan Perbandaran dan Kesihatan.

Sementara itu, melalui laman Facebook Majlis Perbandaran Selayang, usaha berkenaan merupakan salah satu langkah menjaga kebersihan.Tindakan kompaun akan dikenakan kepada mereka yang ingkar arahan tersebut yang menjadi antara syarat bagi kelulusan lesen perniagaan.


Tambah baik Dasar Agromakanan Negara 2.0, jamin sekuriti makanan rakyat

KUALA LUMPUR, 29 Disember- Kerajaan Perpaduan perlu menambah baik Dasar Agromakanan Negara 2.0 sedia ada sebagai persediaan kemungkinan kemelesetan ekonomi pada tahun hadapan.Langkah berkenaan bagi menjamin sekuriti makanan rakyat dan mengelak kebergantungan kepada bekalan import.Pensyarah Fakulti Pertanian, Universiti Putra Malaysia (UPM), Profesor Dr. Anjas Asmara @ Ab Hadi Samsudin berkata penambah baikan perlu mengambil kira elemen semak dan imbang daripada agensi berkaitan.

(Langkah berkenaan bagi menjamin sekuriti makanan rakyat dan mengelak kebergantungan kepada bekalan import)

Beliau berkata dalam program Selamat Pagi Malaysia di Angkasapuri, di sini.


Perak berhasrat tubuhkan Pusat Aktiviti Warga Emas di 24 Parlimen

IPOH, 29 Disember- Kerajaan Perak berhasrat untuk menubuhkan Pusat Aktiviti Warga Emas (PAWE) di kesemua 24 Parlimen di negeri tersebut. Exco Pembangunan Wanita, Keluarga, Kebajikan Masyarakat dan Pembangunan Usahawan Perak, Salbiah Mohamed berkata bagi merealisasikan hasrat tersebut, kerajaan negeri sedang menyusun strategi bersama Jabatan Kebajikan Masyarakat (JKM).Sehingga kini, terdapat 12 PAWE yang berjaya diwujudkan di Perak, dalam memastikan kebajikan dan keperluan warga emas sentiasa terjamin."Permohonan penubuhan PAWE sekiranya diluluskan oleh Ibu Pejabat JKM bakal menerima geran penubuhan untuk penyelenggaraan dan pembaikan, pembelian peralatan dan pengoperasian RM100,000 secara one-off dan geran pengoperasian sebanyak RM50,000 untuk tempoh 12 bulan. Peruntukan pengoperasian ini disalurkan bagi tujuan pembiayaan tenaga kerja (elaun penyelia dan pembantu), pengurusan dan sewaan premis," katanya ketika menjawab soalan lisan pada Persidangan Dewan Undangan Negeri (DUN) Perak ke-15 di Bangunan Perak Darul Ridzuan, di sini.

(Antara kriteria penubuhan sesebuah PAWE ialah bilangan warga emas yang ramai dan berminat untuk menjalankan aktiviti dalam sesebuah komuniti)

Tambah Salbiah, antara kriteria penubuhan sesebuah PAWE ialah bilangan warga emas yang ramai dan berminat untuk menjalankan aktiviti dalam sesebuah komuniti.Juga, lokasi premis yang strategik dan mudah diakses oleh warga emas dan orang awam.  Selain itu, ia juga perlu berhampiran dengan kemudahan awam dan premis yang dipilih hendaklah mesra warga emas dan sesuai dengan program dan aktiviti yang hendak dijalankan.


Waris mangsa tragedi tanah runtuh Batang Kali, terima pencen penakat bulan depan

ALOR GAJAH, 29 Disember - Waris Lai Chee Sam, 33, mangsa tragedi tanah runtuh Batang Kali, Selangor baru-baru ini, akan menerima pencen penakat bermula bulan depan, kata Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem.Beliau berkata pencen penakat berjumlah RM847.60 itu akan dibayar kepada bapa mendiang Chee Sam iaitu Lai Hua Keong, 54, dan ibunya, Chia Eet Loun, 51, sepanjang hayat mereka."Waris mangsa juga layak mendapat Faedah Pengurusan Mayat sebanyak RM2,000 secara sekali beri," katanya kepada pemberita pada program Skuad Prihatin Pertubuhan Keselamatan Sosial (Perkeso) Melaka yang turut dihadiri Pengarah Perkeso Melaka Abd Razak Omar di Kampung Permai di sini.Ngwe berkata mendiang Chee Sam layak menerima pencen penakat tersebut selepas memenuhi syarat kelayakan penuh apabila mula mencarum dengan Perkeso pada 1 Jun 2018.Beliau berkata pencen penakat berkenaan diharap dapat meringankan beban keluarga Chee Sam yang kehilangan anak sulung daripada tiga beradik dalam tragedi tersebut.

(Exco Perpaduan, Penerangan, Sumber Manusia dan Hal Ehwal Pengguna negeriNgwe Hee Sem (tengah) menyerahkan replika cek tuntutan faedahpengurusan mayat kepada waris mangsa tragedi tanah runtuh Batang Kali,pada program Skuad Prihatin Pertubuhan Keselamatan Sosial (Perkeso) Melaka)

Dalam tragedi berkenaan, selain Chee Sam, Hua Keong turut kehilangan menantunya Lai See Tin, 33, serta dua cucu iaitu Giselle Lai Yu Xi, 6, dan Jonas Lai Ze Kai, 2.

Sementara itu, Abd Razak berkata majikan perlu membuat caruman dengan Perkeso bagi setiap pekerja yang digajikan mereka bagi memastikan pekerja sentiasa dilindungi.Beliau berkata mana-mana pekerja boleh membuat aduan kepada Perkeso jika majikan enggan mencarum dengan agensi berkenaan. - BERNAMA


Datuk Seri Mohd Sharkar dilantik Speaker DUN Pahang

KUANTAN, 29 Disember- Bekas Ahli Dewan Undangan Negeri (ADUN) Lanchang, Datuk Seri Mohd Sharkar Shamsudin mengangkat sumpah sebagai Yang Dipertua Dewan Undangan Negeri (DUN) Pahang berkuat kuasa hari ini.Beliau dilantik pada Persidangan Penggal Pertama DUN Pahang ke-15 di Wisma Sri Pahang di sini. Usul melantik Datuk Seri Mohd Sharkar dikemukakan oleh Menteri Besar Pahang, Datuk Seri Wan Rosdy Wan Ismail dan disokong oleh Exco Pertanian, Industri Asas Tani, Bioteknologi dan Pendidikan, Datuk Seri Ir Mohd Soffi Tan Sri Abd Razak."Antara ahli-ahli yang berhormat pernah menjadi pembangkang dan pernah juga menjadi kerajaan.Ahli yang berhormat yang menjadi kerajaan, jalankan tugas dengan baik kepada rakyat manakala pembangkang, jadilah pembangkang yang baik dan berhemah supaya semak dan imbang boleh diterjemah dalam dewan yang mulia ini," katanya.Beliau berucap demikian selepas dilantik sebagai Yang Dipertua Dewan Negeri pada Persidangan Penggal Pertama DUN Pahang ke-15 di Dewan Negeri, Wisma Sri Pahang, di sini.

(Menteri Besar Pahang, Datuk Seri Wan Rosdy menyarungkan jubah kepada Datuk Seri Mohd Sharkar Shamsudin yang dilantik sebagai Yang Dipertua DUN Pahang yang baharu / Foto BERNAMA)

Sementara itu, Lee Chin Chen yang merupakan ADUN Bilut menggantikan bekas ADUN Jenderak, Datuk Seri Muhamed Jaafar yang dilantik sebagai Timbalan Yang Dipertua Negeri bagi penggal ke-15.Pada persidangan sama, seramai 42 ADUN mengangkat sumpah jawatan yang didahului Datuk Seri Wan Rosdy disusuli 10 Exco dan ADUN lain termasuk Ketua Pembangkang, Datuk Seri Tuan Ibrahim Tuan Man yang merupakan ADUN Cheka.Pada Pilihan Raya Umum ke-15 (PRU15) lalu, Barisan Nasional (BN) memenangi 17 kerusi daripada 42 kerusi Dewan Undangan Negeri (DUN) Pahang dan Pakatan Harapan (PH) memperoleh lapan kerusi, manakala Perikatan Nasional (PN) memperoleh 17 kerusi.


Peniaga mengaku tidak bersalah culik ejen jualan kosmetik

PASIR MAS, 29 Disember- Seorang peniaga didakwa di Mahkamah Sesyen Pasir Mas, atas pertuduhan menculik seorang wanita pada 13 September lalu.Tertuduh, Chek Norhafizzi Chek Nor, 31, bagaimanapun mengaku tidak bersalah selepas pertuduhan dibacakan oleh jurubahasa di hadapan Hakim Badrul Munir Mohd Hamdy.Mengikut pertuduhan, tertuduh didakwa melakukan perbuatan itu bersama seorang lagi yang masih bebas, Rosnazirah Mohd Nain.Kesalahan itu didakwa mengikut Seksyen 363 Kanun Keseksaan (Akta 574) dibaca bersama Seksyen 34 akta sama yang memperuntukkan hukuman penjara sehingga tujuh tahun dan boleh dikenakan denda.Pendakwaan dikendalikan Timbalan Pendakwa Raya Hajarul Falenna Itah Abu Bakar Adli dan tertuduh diwakili peguam, Mohd Firdaus Zainal Abidin dan Majdah Muhamad.

(Tertuduh tiba di Mahkamah Sesyen Pasir Mas di sini)

Mahkamah tidak membenarkan tertuduh diikat jamin.Hakim menetapkan 20 Januari depan sebagai tarikh sebutan semula kes untuk serahan dokumen dan penetapan tarikh bicara.Pada 13 September lalu, seorang ejen jualan kosmetik dilarikan sekumpulan lelaki dengan menaiki kenderaan jenis Toyota Vios.Perbuatan itu dilakukan di sebuah rumah di Kampung Semat Jal, Wakaf Bharu, dekat Tumpat pada pukul 5.06 petang.


Kastam Johor gagalkan cubaan seludup 342.4 kilogram rokok putih ke Australia

JOHOR BAHRU, 29 Disember- Sejumlah 342.4 kilogram rokok putih bernilai RM426,000 yang cuba diseludup ke Australia dirampas dalam operasi pada 9 Disember lalu di Pasir Gudang.Pengarah Kastam Negeri Johor, Misbahudin Parmin berkata, semua rokok tersebut ditemui di dalam kontena yang diubah suai, dipercayai diseludup terlebih dahulu dari negara luar sebelum dihantar ke Australia."Hasil pemeriksaan rapi ke atas kontena berukuran 40 kaki tersebut bersama ejen penghantaran dan wakil syarikat, kami telah menjumpai sejumlah rokok putih yang disembunyikan di ruang khas pada lantai kontena bersama 20 palet tisu.Pihak syarikat juga membuat dua kali tempahan tisu untuk dieksport ke Australia, bagi mengaburi kegiatan sebenar," katanya.

(Sejumlah rokok putih yang disembunyikan di ruangan khas pada lantai kontena dipercayai untuk diseludup ke Australia)

Susulan penemuan itu, wakil syarikat iaitu seorang lelaki berusia 35 tahun ditahan bagi membantu siasatan.Kes disiasat mengikut seksyen 135 (1)(a) Akta Kastam 1967.


Kanak-kanak mati didera: Hentakan objek keras, tumpul di kepala punca kematian

JOHOR BAHRU, 29 Disember- Punca kematian kanak-kanak lelaki berusia empat tahun yang dipercayai menjadi mangsa dera di Batu Pahat, Johor adalah disebabkan hentakan objek keras dan tumpul di bahagian kepala.Ketua Polis Johor, Datuk Kamarul Zaman Mamat berkata, ia berdasarkan hasil laporan bedah siasat yang dikeluarkan doktor pakar di Hospital Sultan Ismail, di sini.Sehingga semalam, 10 individu termasuk lima suspek antaranya kakak mangsa, 19 tahun dan suaminya, yang berusia 37 tahun dipanggil untuk memberi keterangan."Hasil bedah siasat dibuat secara teliti mendapati punca kematian adalah disebabkan hentakan benda keras.Juga terdapat kesan calar serta gigitan, siasatan akan kami teruskan," katanya.Datuk Kamarul berkata demikian selepas Majlis Tamat Latihan dan Penyampaian Sijil Pelantikan Inspektor KOR Sukarelawan Polis Siswa/Siswi, SUKSIS UTM dan UTHM tahun 2022 di Ibu Pejabat Polis Kontinjen Johor, di sini.

(Datuk Kamarul Zaman Mamat, Ketua Polis Johor)

Tempoh reman lima suspek yang berakhir 31 Disember ini akan disambung bagi membantu siasatan mengikut Seksyen 302 Kanun Keseksaan.


Kebakaran bangunan dua tingkat, tiada kemalangan jiwa dilaporkan

KANGAR, 29 Disember- Sebuah bangunan kedai dua tingkat di Jalan Kangar-Alor Setar terbakar dalam kejadian awal pagi tadi.Jabatan Bomba dan Penyelamat Malaysia (JBPM) Perlis menerusi kenyataan memaklumkan, kebakaran tidak melibatkan kemalangan jiwa.Pihak bomba menerima panggilan kecemasan berhubung kejadian pada pukul 6.32 pagi."Dua buah jentera dari Balai Bomba dan Penyelamat Kangar serta Balai Bomba dan Penyelamat Kuala Perlis dibantu sebuah kenderaan utiliti bergegas ke lokasi kejadian sebaik menerima panggilan kecemasan.Operasi pemadaman melibatkan 14 pegawai dan anggota dari kedua-dua balai terlibat, diketuai Pegawai Bomba Kanan II,Yazid Ahmad," menurut kenyataan itu.

(Seorang anggota bomba sedang melakukan kerja pemadaman sebuah bangunan dua tingkat yang terbakar)

Kebakaran berjaya dikawal sepenuhnya pada pukul 7.07 pagi.Siasatan sedang dijalankan bagi mengenal pasti punca kebakaran.


Nahas jalan raya, penunggang motosikal parah

SIMPANG EMPAT, 29 Disember - Seorang lelaki cedera parah selepas motosikal yang ditungganginya terlibat dalam kemalangan membabitkan dua buah kereta.Kejadian berlaku di Jalan Tok Pulau Kampung Cantik Bangun, di sini kira-kira pukul 8.15 pagi tadi.Menurut kenyataan Jabatan Bomba dan Penyelamat Malaysia Negeri, panggilan kecemasan mengenai kemalangan berkenaan diterima kira-kira pukul 8.16 pagi.Sebuah jentera dari Balai Bomba dan Penyelamat Simpang Empat bersama lima anggota diketuai Pegawai Bomba Kanan II, Muhamad Firdaus Ismail bergegas ke lokasi kemalangan.

(Lima anggota bomba bergegas ke lokasi kemalangan)

Mangsa yang terperosok di bawah salah sebuah kereta berjaya dikeluarkan dan mengalami kecederaan parah seluruh anggota badan.Mangsa kemudian dibawa ke Hospital Tuanku Fauziah untuk mendapatkan rawatan lanjut.


80 peratus murid beragama Islam SK di Perak sertai KAFA

IPOH, 29 Disember - Seramai 100, 656 daripada 114, 377 atau 80 peratus murid beragama Islam di Sekolah Kebangsaan (SK) di Perak menyertai sekolah Kelas Al-Quran dan Fardu Ain (KAFA).  Menteri Besar Perak, Datuk Seri Saarani Mohamad berkata kerajaan negeri telah mengambil beberapa inisiatif bagi memastikan tiada murid tercicir daripada menyertai kelas KAFA.  Jelas beliau, antara inisiatif tersebut ialah mewujudkan lima kelas KAFA tulen yang dilaksanakan di sekolah-sekolah kebangsaan terpilih iaitu SK Seri Selama, SK Ulu Slim, SK Ganda Teluk Intan, SK Dato’ Sagor Kampung Gajah dan SK Sungai Ramai Ayer Tawar.  "Kita mengiktiraf sijil Ujian Penilaian Kelas KAFA (UPKK) dan Sijil Rendah Agama Islam (SRAI) sebagai syarat utama permohonan kemasukan ke tingkatan satu Sekolah Menengah Agama Negeri dan yang ketiga melaksanakan kempen kesedaran kepada ibu bapa dan masyarakat melalui pelbagai medium untuk mewujudkan kesedaran tentang kepentingan pendidikan KAFA kepada anak-anak mereka," kata Saarani di sini. Tambahnya, kerajaan negeri turut menyalurkan peruntukan untuk penyelenggaraan dan naik taraf sekolah-sekolah KAFA yang disalurkan melalui Peruntukan Khas Yang Amat Berhormat Menteri Besar dan Peruntukan Pelbagai Projek di Pejabat Daerah.  Malah katanya, pelbagai agensi lain turut menyalurkan bantuan tersebut seperti Majlis Agama Islam Dan Adat Melayu Perak (MAIPk), Pejabat Pembangunan Persekutuan (ICU), Jabatan Kemajuan Islam Malaysia (JAKIM) dan Kementerian Pendidikan (KPM).

(Saarani ketika menjawab soalan lisan pada Persidangan Dewan Undangan Negeri (DUN) Perak ke-15di Bangunan Perak Darul Ridzuan, di sini)

Sementara itu, persidangan DUN dimaklumkan sehingga kini, sebanyak 75 daripada 176 tapak menara baharu telah siap selain penyediaan kemudahan infrastruktur komunikasi bagi perkhidmatan jalur lebar menggunakan teknologi satelit (BWA) di 73 lokasi di seluruh negeri.Pengerusi Jawatankuasa Komunikasi, Multimedia dan NGO Mohd Azlan Helmi memaklumkan sebanyak dua satelit telah siap beroperasi di Kampung Orang Asli Balang dan Kampung Orang Asli Balang Satu.Beliau menjawab soalan Hashim Bujang (Bersatu-Bukit Chandan) mengenai langkah-langkah untuk penambahbaikan mutu perkhidmatan kelajuan Internet di kawasan pinggiran bandar, luar bandar, kampung-kampung dan kawasan pedalaman termasuk kawasan Orang Asli.


Datuk Seri Mohd Sharkar Shamsudin dilantik sebagai Yang Dipertua DUN Pahang

KUANTAN, 29 Disember - Bekas Ahli Dewan Undangan Negeri (ADUN) Lanchang Datuk Seri Mohd Sharkar Shamsudin dilantik sebagai Yang Dipertua Dewan Undangan Negeri (DUN) Pahang berkuat kuasa hari ini, pada persidangan penggal pertama DUN Pahang ke-15 di Wisma Sri Pahang di sini. Usul melantik Mohd Sharkar dikemukakan Menteri Besar Datuk Seri Wan Rosdy Wan Ismail dan disokong Pengerusi Jawatankuasa Pertanian, Industri Asas Tani, Bioteknologi dan Pendidikan negeri Datuk Seri Mohd Soffi Abd Razak dengan tiada bantahan daripada Ahli Dewan. Beliau menggantikan Datuk Seri Ishak Muhamad yang menjawat jawatan tersebut sejak 2013. Mohd Sharkar, anak jati Temerloh merupakan ADUN Lanchang daripada Barisan Nasional (BN) selama lima penggal bermula 1999 namun tewas pada Pilihan Raya Umum ke-15 (PRU15) bulan lepas. Selain itu, beliau juga pernah menjawat jawatan sebagai Ahli Majlis Mesyuarat Kerajaan (Exco) Pahang antaranya sebagai Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi serta Pengerusi Jawatankuasa Pelancongan Penerangan, Sains, Teknologi dan Inovasi.Pada persidangan itu, Mohd Sharkar juga dilantik sebagai ahli tambahan DUN Pahang. Pada November 2020, persidangan DUN Pahang meluluskan pindaaan Perkara 18 Bahagian Kedua Undang-undang Tubuh Kerajaan Pahang bagi mewujudkan ADUN lantikan.

Sementara itu, ADUN Bilut Lee Chin Chen daripada Pakatan Harapan (PH) dipilih sebagai Timbalan Yang Dipertua DUN Pahang, selepas namanya dicalonkan oleh Wan Rosdy dan sekali lagi disokong oleh Mohd Soffi. Lee merupakan Ketua Pembangkang pada persidangan DUN penggal lepas dan mula menjadi ADUN di Pahang pada 2013 selepas memenangi kerusi DUN Ketari pada Pilihan Raya Umum ke-13 sebelum bertukar ke DUN Bilut pada 2018. Persidangan hari ini juga menyaksikan semua 42 ADUN Pahang mengangkat sumpah jawatan yang didahului Wan Rosdy disusuli 10 Exco dan ADUN lain termasuk Ketua Pembangkang Datuk Seri Tuan Ibrahim Tuan Man yang merupakan ADUN Cheka. Kerajaan Pahang selepas PRU15 dibentuk menerusi kerjasama antara BN dan PH selepas tiada parti yang memperoleh majoriti mudah 22 kerusi bagi membentuk kerajaan negeri pada pilihan raya itu. Pada PRU15, BN dan Perikatan Nasional (PN) masing-masing memperoleh 17 kerusi manakala PH menang di lapan kerusi. Menerusi kerjasama itu, Wan Rosdy mengangkat sumpah jawatan sebagai Menteri Besar pada 28 Nov lepas disusuli 10 Exco pada 2 Dis lepas, melibatkan lapan ADUN BN dan bakinya daripada PH. - BERNAMA


Kerajaan diminta tangguh pelaksanaan mengejut tarif elektrik - Persatuan Pengeluar Komponen Automotif

KUALA LUMPUR, 29 Disember - Pengeluar-pengeluar komponen automotif memohon kerajaan untuk menangguhkan pelaksanaan mengejut tarif elektrik sebanyak 566 peratus kepada 20 sen dan 27.7 sen/kWh pada 1 Januari 2023 daripada kadar 3 sen/kWh sekarang.Presiden Persatuan Pembekal Perodua (P2SA) Helmi Sheikh Mahmood berkata, peningkatan ini “akan memberi impak mendalam kepada seluruh industri di negara ini, besar ataupun kecil kerana kesannya akan dirasai oleh semua”.Helmi berkata demikian dalam satu kenyataan bersama bagi pihak Persatuan Vendor Proton (PVA), Kelab Pembekal Toyota (TSC), Kelab Pembekal Honda Malaysia (HMSC) dan Persatuan Pembuat Alat Komponen Kereta (MACPMA).Helmi berkata pengeluar-pengeluar komponen automotif tempatan memahami objektif kerajaan untuk menghapuskan subsidi kepada industri yang menggunakan voltan sederhana dan voltan tinggi demi mengurangkan impak kos akibat peningkatan harga arang kepada sektor tenaga negara.

"Walaupun begitu, kesan tarif yang bakal diperkenalkan dan impak pindaan Akta Pekerja 1955 (Pindaan 2022) terlalu berat untuk kami pikul," kata Helmi.Beliau berkata pindaan akta itu yang memberi kesan tinggi kepada kos operasi industri ini meningkatkan tahap gaji minimum sebanyak 25 peratus kepada RM1,500 daripada RM1,200 sebelum ini, dan menurunkan jumlah bekerja kepada 45 jam seminggu daripada 48 jam sebelum ini, mengakibatkan peningkatan kos lebih masa. "Kedua-dua faktor ini (peningkatan tarif dan pindaan Akta Pekerja 1955 (Pindaan 2022)) kos ini tidak dapat diserapkan oleh ahli-ahli kami dan kami akan terpaksa menurunkan peningkatan kos ini kepada para pelanggan."Ini akan memberi kesan yang negatif kepada industi automotif kerana ia akan meningkatkan harga kenderaan secara mendadak,” katanya lagi."Kami juga ingin berbakti demi negara dan kami memohon pihak kerajaan untuk menangguhkan perlaksanaan kenaikan tarif elektrik serta bekerjasama dengan kami demi memastikan sebarang perubahan polisi, undang-undang, insentif, tarif atau/dan initiatif lain akan memberikan kesan yang diingini," katanya.


Hanya 1 PPS masih beroperasi di Terengganu

KUALA LUMPUR, 29 Disember- Situasi banjir yang melanda beberapa negeri sejak akhir bulan lepas semakin pulih dengan hanya satu pusat pemindahan sementara (PPS) masih beroperasi di Terengganu, pagi ini.Menurut Sekretariat Jawatankuasa Pengurusan Bencana Negeri Terengganu, seramai 53 orang daripada 12 keluarga masih di PPS Masjid Kampung La di Besut. Semua mangsa berkenaan dijangka berada di PPS itu untuk tempoh yang lama berikutan kebanyakan rumah mereka rosak sepenuhnya akibat dihanyutkan arus banjir.Sementara itu, jumlah penduduk di Sabah yang terkesan dengan fenomena air pasang besar dan ditempatkan di PPS Sekolah Kebangsaan Sungai Anib 2, Sandakan berkurang kepada 652 orang daripada 113 keluarga pagi ini berbanding 688 orang daripada 121 keluarga, malam tadi.

Jabatan Meteorologi (MetMalaysia) sebelum ini menasihatkan penduduk di negeri-negeri Pantai Timur agar kekal berwaspada walaupun situasi bencana itu semakin pulih, berikutan hujan lebat berterusan masih berpotensi berlaku kerana Monsun Timur Laut belum berakhir hingga Mac 2023.


DUN Perak bentang RUU Anti Lompat Parti

IPOH, 28 Disember-Kerajaan Perak hari ini membentangkan Rang Undang-Undang (RUU) Anti Lompat Parti sebagai langkah bagi memastikan larangan pertukaran parti politik bagi Ahli Dewan Undangan Negeri (ADUN).Ia dibentangkan Menteri Besar Perak, Datuk Seri Saarani Mohamad sewaktu persidangan Dewan Undangan Negeri (DUN).“RUU ini bertujuan untuk meminda beberapa perkara di Bahagian Pertama, Undang-Undang Tubuh Kerajaan Perak Darul Ridzuan terlebih dahulu sebelum peruntukan boleh mula berkuat kuasa, sekali gus sebagai larangan Ahli Dewan Undangan Negeri Perak bertukar parti".Ia supaya selaras dengan peruntukan Seksyen 7A, Jadual Kelapan, Perlembagaan Persekutuan yang telah dipinda melalui Akta Perlembagaan (Pindaan) (No.3) 2022,” katanya sewaktu ucapan pembentangan.Saarani berkata terdapat lima fasal yang akan dicadangkan dalam pindaan RUU tersebut antaranya tajuk ringkas, peruntukan tentang permulaan kuat kuasa Enakmen yang dicadangkan, makna “parti politik” dan kekosongan luar jangka di Dewan Undangan Negeri.RUU itu dijangka akan dibahas dan ditentukan keputusannya esok.Saarani sebelum ini dilaporkan berkata gabungan Barisan Nasional (BN) dan Pakatan Harapan (PH) yang menerajui kerajaan Perak akan dipertahankan sehingga akhir penggal demi pembangunan dan kesejahteraan rakyatnya.Pada 28 Julai lepas, Dewan Rakyat meluluskan Pindaan RUU Perlembagaan (Pindaan) (No 3) 2022 berkaitan larangan Ahli Parlimen bertukar parti dan ia menetapkan seseorang Ahli Parlimen yang dipilih oleh rakyat pada pilihan raya akan hilang kerusi yang dimenanginya jika wakil rakyat itu “lompat parti”.Bagaimanapun seseorang Ahli Parlimen tidak kehilangan kerusinya jika wakil rakyat itu dipecat daripada partinya atau sekiranya parti politiknya terbubar atau dibatalkan pendaftarannya.-BERNAMA

(Menteri Besar Perak, Datuk Seri Saarani Mohamad ketika membentangkan usul RUU Anti Lompat Parti / FOTO RTM)


Bantuan Khas Kewangan 2023 kepada penjawat awam, pesara dibayar 17 Januari - JPA

KUALA LUMPUR, 28 Disember - Bantuan Khas Kewangan (BKK) 2023 sebanyak RM700 kepada 1.3 juta penjawat awam gred 56 ke bawah dan RM350 kepada satu juta pesara kerajaan akan dibayar pada 17 Januari depan.Jabatan Perkhidmatan Awam (JPA), menerusi laman Facebooknya hari ini, memaklumkan pesara kerajaan yang sedang menerima pencen, penerima pencen terbitan, pesara perkhidmatan awam skim KWSP  dan veteran berpencen serta tidak berpencen akan menerima bantuan RM350 pada hari yang sama.JPA turut memuat naik surat edaran yang ditandatangani Timbalan Ketua Pengarah, Perkhidmatan Awam (Pembangunan), Datuk Dr Zulkapli Mohamed bertarikh 27 Disember 2022.

Menurut surat pekeliling tersebut, BKK tersebut layak diberikan kepada pegawai Perkhidmatan Awam Kumpulan Pengurusan dan Profesional serta Kumpulan Pelaksana yang masih berkhidmat pada 17 Januari 2023 meliputi pegawai lantikan tetap, sementara dan Kontrak Perkhidmatan (COS); pegawai yang bercuti bergaji penuh; pegawai yang bercuti separuh gaji dan pegawai yang bercuti tanpa gaji.Ia juga layak dibayar kepada pegawai lantikan Malaysia Short-Term Employmen Programme (MySTEP) yang berkhidmat sekurang-kurangnya enam bulan pada 2022 dan masih berkhidmat sebagai MySTEP pada 17 Januari 2023. -BERNAMA


Belum ada kes Naegleria Fowleri di Malaysia - KP Kesihatan

(Ketua Pengarah Kesihatan, Tan Sri Dr Noor Hisham Abdullah)

KUALA LUMPUR, 28 Disember - Tiada kes jangkitan Naegleria Fowleri atau dirujuk sebagai ‘ameba pemakan otak’ dikesan setakat ini.Bagaimanapun rakyat dinasihatkan berwaspada dan mengambil langkah sewajarnya ketika melakukan aktiviti di kawasan air tawar.Ketua Pengarah Kesihatan, Tan Sri Dr Noor Hisham Abdullah dalam kenyataannya menjelaskan ini termasuk mengelakkan diri daripada menggali atau mengusik apa-apa sedimen yang berada di dasar tasik, kolam atau sungai yang menjadi habitat ameba.Orang ramai juga dinasihat agar mengelakkan aktiviti seperti menyelam, melompat ke dalam air yang mungkin dicemari ameba yang boleh memasuki rongga hidung secara terus.

(Gambar Ameba Naegleria Fowleri di bawah mikroskop/ Foto CDC USA)

Langkah lain termasuk mencuci badan dengan air yang terawat dan sabun selepas melakukan aktiviti di dalam air dan segera mendapatkan rawatan apabila mengalami demam, sakit kepala, muntah atau kekakuan leher secara tiba-tiba terutamanya selepas melakukan aktiviti dalam air.Naegleri Fowleri ialah ameba termofilik atau organisma sel tunggal protozoa boleh ditemui di seluruh dunia terutamanya dalam habitat air tawar seperti tasik, kolam, sungai, mata air panas serta dalam tanah.Ia boleh menyebabkan jangkitan otak yang teruk iaitu Primary Amoebic Meningoencephalitis yang membawa maut.


Tiada kenaikan tarif enam bulan bagi 656,000 pengguna di Sabah, Labuan

PUTRAJAYA, 28 Disember - Lebih 656,000 pengguna elektrik di Sabah dan Labuan tidak akan terlibat dengan kenaikan tarif bagi tempoh 1 Jan hingga 30 Jun 2023 susulan pelaksanaan Pelepasan Kos Tidak Seimbang (ICPT).Suruhanjaya Tenaga (ST) menerusi kenyataan memaklumkan pengguna domestik dan bukan domestik yang dikecualikan daripada surcaj ICPT terdiri daripada perusahaan mikro, kecil dan sederhana (PMKS) dalam kategori tarif komersial dan industri voltan rendah.Sementara itu, pengguna bukan domestik di Sabah dan Labuan yang merangkumi kategori tarif voltan rendah, sederhana dan tinggi yang antaranya terdiri daripada komersial dan industri pula akan dikenakan surcaj ICPT secara penuh pada kadar 10.04 sen setiap kilowatt per jam (kWj). "Kerajaan memperuntukkan subsidi RM212.20 juta sepanjang tempoh enam bulan itu bagi menampung kos penjanaan elektrik untuk memastikan tiada kenaikan tarif berlaku," menurut ST di sini hari ini. ST dalam kenyataan itu memaklumkan semakan ICPT dari 1 Julai hingga 31 Dis ini mendapati berlaku peningkatan dalam kos bahan api dan kos penjanaan elektrik dianggarkan sebanyak RM292.05 juta atau bersamaan dengan surcaj ICPT pada kadar 10.04 sen/kWjPeningkatan kos itu berikutan kenaikan kos bahan api diesel dan medium fuel oil (MFO) yang merupakan sebahagian daripada bahan api penjanaan elektrik di Sabah dan Labuan selain gas asli yang berpunca antaranya daripada krisis tenaga global di luar kawalan kerajaan.

Dalam satu kenyataan berasingan, ST memaklumkan pengguna domestik di Kulim High Technology Park (KHTP) juga dikecualikan daripada kadar surcaj ICPT dan tidak akan mengalami kenaikan tarif elektrik bagi tempoh 1 Jan hingga 30 Jun 2023.Sementara itu, surcaj ICPT sebanyak 8.19 sen/kWj dilepaskan sepenuhnya kepada pengguna bukan domestik.Semakan ICPT dari 1 Julai hingga 31 Dis 2022 mendapati berlaku peningkatan lebih tinggi dalam kos bahan api dan kos penjanaan di KHTP iaitu sebanyak RM76.02 juta atau bersamaan dengan surcaj ICPT pada kadar 8.19 sen/kWj antaranya disebabkan kenaikan kos bahan api di pasaran global. Orang ramai digalakkan mengamalkan penggunaan elektrik dengan bijak melalui penggunaan peralatan elektrik cekap tenaga, memastikan suis ditutup apabila tidak digunakan serta melaksanakan penyelenggaraan terhadap peralatan elektrik secara berkala.Menurut ST, usaha itu secara tidak langsung akan menggalakkan pengguna menyumbang kepada pengurangan jejak karbon negara selaras dengan Dasar Tenaga Negara 2022-2040. -BERNAMA


Pengerusi MUDA Perak digantung tiga tahun

(Pengerusi Parti Ikatan Demokratik Malaysia (MUDA) Perak Mutalib Uthman)

KUALA LUMPUR, 28 Disember- Pengerusi Parti Ikatan Demokratik Malaysia (MUDA) Perak Mutalib Uthman digantung keahlian selama tiga tahun dan digugurkan daripada jawatannya berkuat kuasa semalam.Setiausaha Agung MUDA Amir Abd Hadi berkata perkara itu diputuskan Jawatankuasa Eksekutif Pusat (JKEP) parti susulan laporan yang diterima Lembaga Disiplin parti itu membabitkan tindakan Mutalib yang melanggar arahan parti."Pada 30 Okt 2022 Mutalib didapati menaikkan poster di akaun media sosial peribadinya dan MUDA Perak untuk mengumumkan niat untuk bertanding di Parlimen Tapah pada Pilihan Raya Umum ke-15 (PRU15) dengan menggunakan saluran dan poster rasmi parti, tanpa persetujuan parti.Tindakan ini didapati melanggar ketetapan MUDA dan melanggar Fasal 5: Tanggungjawab Ahli dalam perlembagaan MUDA khususnya Fasal 5.1 (d) patuh dan menghormati keputusan-keputusan parti dan 5.1 (f) memelihara nama baik dan maruah parti," katanya dalam satu kenyataan hari ini.Selain itu, Amir berkata JKEP turut menerima surat peletakan jawatan Pengerusi MUDA Pahang Malani Manimaharan dan Pengerusi MUDA Pulau Pinang Jazz Tan atas sebab isu komitmen dan kesihatan."Justeru itu terdapat keperluan segera melantik pemangku bagi jawatan berkenaan dan pemangku Pengerusi MUDA Perak adalah Devadas Silvaraju manakala pemangku Pengerusi MUDA Pulau Pinang Tineshvar Boontinathan sementara di Pahang akan dimaklumkan dalam masa terdekat," katanya. -BERNAMA


JPJ Kedah laksanakan Ops Bersepadu bersama agensi penguatkuasa

(Sebanyak 46 notis atas pelbagai kesalahan telah dikeluarkan oleh JPJ negeri Kedah terhadap34 dari 535 kenderaan yang diperiksa)

BUKIT KAYU HITAM, 28 Disember - Sebuah kenderaan jenis 'Window Van' telah disita dalam operasi bersepadu bersama agensi penguatkuasa yang dijalankan di Kompleks ICQS, di sini oleh Jabatan Pengangkutan Jalan (JPJ) negeri Kedah baru-baru ini kerana disyaki menyalahgunakan Lesen Kenderaan Motor (LKM) persendirian bagi tujuan perkhidmatan awam. Manakala saman telah dikeluarkan di bawah Seksyen 23 (2) Akta Pengangkutan Jalan 1987 di mana jika sabit kesalahan boleh didenda tidak kurang daripada RM1,000 dan tidak lebih daripada RM10,000 atau dipenjara selama tempoh tidak melebihi dua tahun atau kedua-duanya. Ops Bersepadu JPJ negeri Kedah yang bermula pukul 8.00 pagi dan berakhir pada pukul 5.00 petang pada 26 Disember lalu disertai oleh pelbagai agensi penguatkuasa negeri Kedah, antaranya termasuk Polis Diraja Malaysia (PDRM), Agensi Anti Dadah Kebangsaan (AADK), Kementerian Pelancongan, Seni dan Budaya (MOTAC), Jabatan Pendaftaran Negara (JPN), Jabatan Imigresen Malaysia (JIM) dan Suruhanjaya Pencegahan Rasuah Malaysia (SPRM).

(Sebanyak 46 notis atas pelbagai kesalahan telah dikeluarkan oleh JPJ negeri Kedah terhadap 34 dari 535 kenderaan yang diperiksa)

Sebanyak 46 notis atas pelbagai kesalahan telah dikeluarkan oleh JPJ negeri Kedah terhadap 34 dari 535 kenderaan yang diperiksa. Dalam operasi ini juga pihak PDRM telah mengeluarkan 10 notis saman, manakala AADK turut berjaya mengesan dua orang pemandu yang disyaki positif bahan terlarang hasil saingan awal ujian air kencing.Operasi sedemikian akan dijalankan secara berkala di samping untuk mendidik pengguna jalan raya supaya lebih berdisiplin dan mematuhi undang-undang yang telah ditetapkan.


KEMUDI lancar tabung bencana banjir 'Pray4Press'

(Kelab Media Kelantan Darul Naim (KEMUDI) melancarkan tabung kebajikan bencana 'Pray4Press'bagi membantu ahli-ahli kelab yang terjejas akibat bencana banjir/ Foto FB KEMUDI)

KOTA BHARU, 28 Disember - Kelab Media Kelantan Darul Naim (KEMUDI) hari ini melancarkan tabung kebajikan bencana 'Pray4Press' bagi membantu ahli-ahli kelab yang terjejas akibat bencana banjir negeri itu.Presidennya, Majidah Ismail, berkata dana yang dikumpul itu dapat meringankan beban pengamal media terlibat dengan musibah bencana seperti kerosakan harta benda."Penubuhan tabung ini antara lain untuk menggalakkan sumbangan daripada pihak kerajaan persekutuan, kerajaan negeri, pihak swasta, badan sukarela serta individu di atas prinsip kebajikan yang menjadi tanggungjawab semua anggota masyarakat,” katanya.

(Kelab Media Kelantan Darul Naim (KEMUDI) melancarkan tabung kebajikan bencana 'Pray4Press' bagi membantu ahli-ahli kelab yang terjejas akibat bencana banjir/ Foto FB KEMUDI)

Beliau berkata demikian kepada pemberita selepas Majlis Penyampaian Sumbangan kepada 23 ahli KEMUDI yang terjejas akibat banjir daripada Pasaraya Econsave Cawangan Kubang Kerian, di sini, hari ini.Majidah berkata dana terkumpul akan diagihkan segera kepada ahli yang terjejas dan mana-mana pihak yang ingin menghulurkan sumbangan boleh disalurkan menerusi KEMUDI melalui Bank RHB, nombor akaun 25301600016474.Sementara itu, Pengurus Besar Econsave, Mas Imran Adam, berkata sumbangan yang diberikan seperti makanan keperluan asas sebagai penghargaan kepada pengamal media di Kelantan yang bertugas sepanjang musim banjir walaupun kediaman mereka terjejas akibat musibah itu. -BERNAMA


Dua lagi waris mangsa tragedi Batang Kali terima Bantuan Wang Ihsan

(Datuk Armizan menyampaikan sumbangan kepada kepada Siti Esah Hassan, waris Nurul Azwani Kamaruzaman )

KUALA LUMPUR, 28 DIisember- Dua lagi waris mangsa tragedi tanah runtuh di Father’s Organic Farm, Batang Kali menerima Bantuan Wang Ihsan.Bantuan yang diumumkan Perdana Menteri pada 16 Disember lalu disalurkan melalui Agensi Pengurusan Bencana Negara (NADMA) yang disampaikan Menteri Hal Ehwal Sabah, Sarawak dan Tugas-Tugas Khas, Datuk Armizan Mohd Ali di ibu negara.Datuk Armizan bersama Ahli Parlimen Batu, P. Prabakaran dan pengurusan NADMA hadir sendiri ke kediaman Tong Chee Kong di Sentul bagi mengucapkan takziah dan menyampaikan sumbangan sebanyak RM20,000 atas kehilangan isteri dan anak tunggalnya.Seterusnya sumbangan sebanyak RM10,000 disampaikan kepada Siti Esah Hassan yang kehilangan anak perempuannya Nurul Azwani Kamaruzaman dalam tragedi tersebut.Setakat hari ini, 11 waris mangsa meninggal dunia telah menerima sumbangan tersebut."Ada 20 orang lagi penerima dan kita akan teruskan minggu ini kerana difahamkan ada juga keluarga yang masih lagi berkabung, belum bersedia menerima tetamu."Sebaik sahaja mereka bersedia kita akan menghantar wakil untuk menyampaikan salam takziah kepada mangsa insiden yang cukup mendukacitakan,"kata Datuk Armizan.Mangsa-mangsa yang terlibat adalah dari Kuala Lumpur, Selangor, Negeri Sembilan, Melaka dan Pulau Pinang.

(Datuk Armizan menyampaikan sumbangan kepada Tong Chee Kong yang kematian isteri dan anak tunggalnya / FOTO NADMA)


Karnival MAIWP bakal rai 100 pengantin asnaf dan mualaf

(Pengerusi MAIWP, Tan Sri Dr Mohd Daud Bakar ditemu bual media selepas majlis prapelancaran KarnivalMAIWP 2023 di Kuala Lumpur)

KUALA LUMPUR, 28 Disember - Majlis Agama Islam Wilayah Persekutuan (MAIWP) bakal meraikan 100 pasangan pengantin kalangan asnaf dan mualaf sempena Karnival MAIWP 2023.  Menurut Pengerusi MAIWP, Tan Sri Dr Mohd Daud Bakar, Majlis Walimatul Urus Perdana MAIWP itu merupakan tarikan utama karnival yang akan berlangsung pada 28 dan 29 Januari 2023 di samping mampu memperkenalkan peranan MAIWP kepada masyarakat.  "MAIWP telah mengambil satu pendekatan mengeluarkan MAIWP daripada bangunan, daripada pejabat ke Dataran Merdeka dengan program-program yang terbuka untuk masyarakat berbilang bangsa dan agama untuk datang melihat apa yang MAIWP telah lakukan selama ini," katanya kepada pemberita selepas majlis prapelancaran Karnival MAIWP 2023 di sini hari ini.Majlis Walimatul Urus Perdana tersebut bakal dirasmikan oleh Perdana Menteri, Datuk Seri Anwar Ibrahim dan setiap pasangan juga bakal menerima sepersalinan pakaian pengantin dan sumbangan wang tunai RM2,000 seorang.

(Pengerusi MAIWP, Tan Sri Dr Mohd Daud Bakar bergambar selepas majlis prapelancaran Karnival MAIWP 2023 di Kuala Lumpur)

Selain itu, Karnival MAIWP 2023 juga akan dimeriahkan dengan Karnival Usahawan dan Pendidikan, yang membabitkan penyertaan 100 gerai jualan oleh usahawan asnaf, pempengaruh serta selebriti.  Sementara itu, Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah turut berkenan mencemar duli untuk menyempurnakan penyampaian anugerah kepada Ikon Usahawan Asnaf dan Ikon Pendidikan Asnaf MAIWP.  MAIWP turut mengalu-alukan pembayar zakat, golongan orang kurang upaya (OKU), penghuni rumah perlindungan dan maahad tahfiz, anggota badan beruniform serta orang awam untuk menyertai MAIWP Run bagi mengumpul penyertaan seramai 10,000 orang.  Karnival selama dua hari itu juga akan diserikan dengan persembahan beberapa kumpulan nasyid antaranya Raihan, Rabbani, Inteam, Aydan dan juga Nada Murni.


RM1.1 bilion nilai rampasan, sepanjang OP Benteng

KUALA LUMPUR, 28 Disember- Sebanyak RM1.1 bilion nilai rampasan berjaya berjaya dikumpulkan Pasukan Petugas Kebangsaan (NTF) menerusi OP Benteng dari Mei 2020 hingga 26 Disember 2022.Panglima Angkatan Tentera, Tan Sri Affendi Jeneral Buang berkata, kejayaan itu diraih hasil gabungan kerjasama 19 agensi di bawah NTF dalam mengekang kemasukan pendatang asing tanpa izin (PATI) dan mengawal penularan pandemik COVID-19 dalam negara.Dalam tempoh sama, sejumlah 7,490 tangkapan melibatkan 1,444 tekong, 23,894 orang PATI dan 1,377 orang penyeludup juga berjaya ditangkap.

(Panglima Angkatan Tentera, Tan Sri Affendi Jeneral Buang)

"Bagaimana kita lihat NTF ini sebagai satu gabungan yang dapat mencapai kejayaan sedemikian. Ini adalah disebabkan kerjasama diantara agensi-agensi dimana pertukaran dan perkongsian maklumat perisikan yang efektif, perancangan bersama yang mampan serta semangat setia kawan yang utuh", katanya.Tambahnya, model pengoperasian NTF juga perlu menjadi 'blueprint' untuk pengurusan keselamatan sempadan pada masa akan datang.Beliau ditemui media selepas menyempurnakan Majlis Penghargaan Perkhidmatan Operasi Benteng 2022 - 2022 sempena pembubaran NTF di ibu negara.Sidang Majlis Keselamatan Negara (MKN) Bilangan 2 tahun 2022 sebelum ini bersetuju bahawa NTF akan dibubarkan secara rasmi pada 31 Disember tahun ini.


Banjir di Sarawak, Perak pulih sepenuhnya

KUALA LUMPUR, 28 Disember- Situasi banjir di Sarawak dan Perak pulih sepenuhnya manakala keadaan di Sabah serta Terengganu tidak berubah sementara jumlah mangsa di Kelantan semakin berkurang setakat petang ini.Di Sarawak, situasi banjir pulih sepenuhnya selepas satu-satunya pusat pemindahan sementara (PPS) yang dibuka di Dewan Masyarakat Kampung Lutong, Sebuyau ditutup tengah hari tadi.Jawatankuasa Pengurusan Bencana Negeri (JPBN) memaklumkan sebelum ini, PPS itu menempatkan tujuh mangsa banjir. Di Perak, Sekretariat JPBN memaklumkan PPS di Dewan Sekolah Menengah Abd Rahman Talib (SMART) Batu 4 di daerah Hilir Perak ditutup secara rasmi petang ini dan semua 35 mangsa daripada enam keluarga telah pulang ke kediaman masing-masing. Sementara di Kelantan, jumlah mangsa banjir terus berkurang kepada 17 orang daripada lima keluarga petang ini berbanding 31 orang daripada 12 keluarga pagi tadi.Laman web infobencanajkmv2.jkm.gov.my memaklumkan kesemua mangsa itu ditempatkan di sebuah PPS di Pasir Mas.Di Sabah, 135 mangsa banjir daripada 56 keluarga di Kota Belud yang ditempatkan di PPS Dewan Sekolah Kebangsaan Pekan dan Dewan Sekolah Jenis Kebangsaan (C) Chung Hwa telah dibenarkan pulang ke rumah masing-masing petang ini.Sementara itu, 1,454 orang yang terjejas akibat fenomena air pasang besar di Sabah masih berlindung di sebuah PPS di Sandakan manakala 298 lagi di enam PPS di Pitas.Di Terengganu, Sekretariat JPBN memaklumkan seramai 53 orang daripada 12 keluarga mangsa banjir di Besut masih berlindung di PPS Masjid Kampung La dan semuanya dijangka berada di PPS itu dalam tempoh yang lama selepas kebanyakan rumah mereka dihanyutkan banjir.- BERNAMA


Jenazah kanak-kanak lelaki dipercayai mangsa dera selamat dikebumikan

SEGAMAT, 28 Disember- Jenazah kanak-kanak lelaki yang dipercayai menjadi mangsa dera di Senggarang, Batu Pahat selamat dikebumikan di Tanah Perkuburan Islam, Kampung Sungai Gatom di sini hari ini pada kira-kira 5.30 petang.Terdahulu, jasad kanak-kanak malang itu dibawa ke Masjid Jamek Labis dengan van yang diiringi kenderaan polis dan ahli keluarga pada 4.30 petang untuk solat jenazah.Kira-kira 100 orang hadir termasuk datuk saudara mangsa, Ruslan Ahmad, 47, ahli keluarga serta Ketua Polis Batu Pahat ACP Ismail Dollah dan Ketua Polis Segamat Superintenden Ahmad Zamry Marin Shah.Sebelum itu, jenazah dibawa dari Hospital Sultan Ismail (HSI), Johor Bahru pada kira-kira 3 petang setelah melalui proses bedah siasat.Mangsa dimasukkan ke HSI sejak 23 Dis setelah dilaporkan pengsan di rumah rakan kakak kandungnya di Senggarang sebelum meninggal dunia Isnin lepas.Kanak-kanak itu dijaga oleh kakaknya selepas ibu bapa mereka dihukum penjara kerana kesalahan dadah sebelum diserahkan kepada rakan kakaknya (pengadu) untuk dijaga.Ketua Polis Johor Datuk Kamarul Zaman Mamat sebelum ini mengesahkan terdapat kecederaan baharu dan lama di seluruh badan mangsa.Antara kecederaan yang dapat dilihat ialah kesan dicucuh api atau benda panas termasuk di kemaluan dan gigitan di telinga.Sehingga kini, lima individu berusia lingkungan 15 hingga 37 tahun telah ditahan bagi membantu siasatan termasuk kakak mangsa yang berusia 19 tahun dan suaminya, 37.Mereka ditahan reman selama tujuh hari dan kes itu, yang sebelum ini disiasat mengikut Seksyen 31(1)(a) Akta Kanak-Kanak 2001, telah diklasifikasikan semula sebagai kes bunuh di bawah Seksyen 302 Kanun Keseksaan.- BERNAMA


DUN Perak lulus belanjawan berjumlah RM1.19 bilion

IPOH, 28 Disember- Dewan Undangan Negeri (DUN) Perak hari ini meluluskan Belanjawan Perak 2023 berjumlah RM1.19 bilion. Rang Undang-Undang (RUU) Perbekalan Tahun 2023 dan Usul Kumpulan Wang Pembangunan 2023 diluluskan sebulat suara selepas dipersetujui sebahagian besar Ahli Dewan Undangan Negeri (ADUN).  Seramai 23 ADUN mengambil bahagian dalam sesi perbahasan semalam dengan sembilan daripadanya merupakan wakil rakyat blok kerajaan dan 14 wakil rakyat blok pembangkang.  Belanjawan Perak 2023 bertemakan Perak Makmur, Rakyat Sejahtera dibentangkan Menteri Besar, Datuk Seri Saarani Mohamad pada Khamis lalu.  Menteri Besar Perak, Datuk Seri Saarani Mohamad ketika sesi penggulungan berkata, belanjawan yang dibentangkan itu penting kerana menentukan tahap kesiapsiagaan kerajaan negeri dalam mengharungi ketidaktentuan ekonomi sama ada di peringkat nasional mahupun global.  Malah katanya, ia juga akan menjadi indikasi keupayaan untuk mencipta momentum bagi menjayakan segala perancangan yang termaktub dalam pelan Perak Sejahtera 2030.  Menerusi Belanjawan Perak 2023, RM1.19 bilion diperuntukkan dengan anggaran perbelanjaan mengurus sebanyak RM794 juta dan pembangunan RM395 juta.

-Bentang RUU Anti Lompat Parti-Sementara itu, Kerajaan Negeri Perak hari ini membentangkan Rang Undang-Undang (RUU) Anti Lompat Parti sebagai langkah untuk memastikan larangan pertukaran parti politik bagi Ahli Dewan Negeri (ADUN) Perak.  Usul RUU berkenaan dibentangkan Menteri Besar Perak Datuk Seri Saarani Mohamad sewaktu persidangan Dewan Undangan Negeri (DUN) Perak Ke-15. Datuk Seri Saarani sewaktu mengemukakan RUU tersebut berkata, pindaan berkenaan adalah bagi tujuan melarang Adun untuk bertukar parti yang selaras dengan peruntukan dalam Perlembagaan Persekutuan.  "Pindaan kepada Bahagian Pertama, Undang-Undang Tubuh Kerajaan Perak Darul Ridzuan bagi mengadakan 'peruntukan-peruntukan perlu' seperti dalam Jadual Kelapan, Perlembagaan Persekutuan di dalam Undang- Undang Tubuh Kerajaan Perak Darul Ridzuan, kita berada di peringkat ini yang mana Dewan Negeri akan membahas dan seterusnya membuat keputusan berkenaan usul pindaan kepada Bahagian Pertama, Undang-Undang Tubuh Kerajaan Negeri tentang larangan pertukaran parti politik bagi Ahli Dewan Negeri Perak,"katanya. Tambahnya, terdapat lima fasal yang akan dicadangkan dalam pindaan RUU tersebut antaranya tajuk ringkas, peruntukan tentang permulaan kuat kuasa Enakmen yang dicadangkan, makna 'parti politik' dan kekosongan luar jangka di Dewan Negeri.  Perkara baharu 32A juga memperuntukkan keadaan apabila seseorang wakil rakyat itu tidak terhenti menjadi Adun disebabkan berlaku pembubaran atau pembatalan pendaftaran parti politiknya.  Peruntukan itu juga terpakai jika seseorang Adun melepaskan keanggotaannya daripada parti politik apabila dipilih sebagai Yang Dipertua atau dipecat daripada keanggotaan dalam parti politik masing-masing.  RUU berkenaan dijadual akan dibahaskan oleh Adun kerajaan dan pembangkang esok.

(Menteri Besar Perak, Datuk Seri Saarani Mohamad)


PLUS arah henti sementara kerja selenggara dan naik taraf lebuh raya sehingga 2 Januari

KUALA LUMPUR, 28 Disember- Sempena musim cuti hujung tahun dan sambutan Tahun Baharu, PLUS telah mengeluarkan arahan pemberhentian sementara kerja-kerja penyelenggaraan dan naik taraf serta tiada penutupan lorong di lebuh raya kendaliannya sehingga 2 Januari 2023 untuk mengelakkan kesesakan di lebuh raya.Namun, penutupan lorong mungkin terpaksa diadakan bagi membolehkan kerja-kerja pengalihan kenderaan yang terlibat kemalangan, kerja pembersihan di lokasi kemalangan dan kerja-kerja pembaikan yang kritikal atas faktor keselamatan.PLUS menerusi satu hantaran di Facebook, mengingatkan pengguna untuk mendapatkan jadual Cadangan Waktu Perjalanan (TTA) dan merancang perjalanan sempena cuti hujung tahun dan Tahun Baharu 2023. Jadual TTA boleh didapati menerusi laman web PLUS di www.plus.com.my untuk panduan merancang perjalanan sehingga 2 Januari 2023. "PLUS menasihatkan pelanggan lebuh raya untuk merujuk laman Twitter PLUS @plustrafik, Aplikasi PLUS atau menerusi PUTRI Chatbot untuk mendapatkan maklumat trafik terkini di lebuh raya. "Sekiranya memerlukan bantuan, pelanggan boleh menghubungi PLUS menerusi butang SOS pada Aplikasi PLUS dan PUTRI Chatbot, hubungi PLUSLine di 1800-88-0000 atau menerusi telefon kecemasan sepanjang lebuh raya,"menurut hantaran tersebut.Pelanggan lebuh raya juga boleh menggunakan aplikasi lain seperti Waze atau Google Maps untuk panduan merancang perjalanan lebih mudah.


JPN rekodkan 6,853 gantian MyKad akibat banjir

KUALA NERUS, 28 Disember - Sebanyak 6,853 gantian MyKad di seluruh negara direkodkan Jabatan Pendaftaran Negara (JPN) akibat musibah banjir sejak Januari hingga 27 Disember lalu.Jumlah tersebut meningkat berbanding 5,108 kes yang sama tahun lalu. Ketua Pengarah JPN, Datuk Ruslin Jusoh berkata Selangor menjadi negeri tertinggi dalam penggantian kad pengenalan baharu iaitu 920 kes disebabkan bencana banjir.

(Ketua Pengarah JPN, Datuk Ruslin Jusoh ditemu bual media selepas menyantuni penduduk terjejas banjir di Kuala Nerus, Terengganu)

Proses tersebut dilakukan tanpa sebarang caj dan turut melibatkan kes-kes kemusnahan dokumen seperti sijil lahir atau sijil-sijil lain yang dikeluarkan JPN."Kita tengok di Kelantan dan Terengganu sahaja, banjir baru-baru ini kita telah membuat gantian hampir 500 dokumen MyKad...ini akan kita akan teruskan sebab sebagaimana kita tengok di Besut sebagai contoh, banyak lagi kawasan-kawasan yang ditimpa banjir pada masa ini..kita akan masuk sekali lagi sebab ada di kalangan penduduk tidak sempat berurusan dengan kita, kita akan buat dua tiga kali 'exercise' sebab ada lagi kawasan yang belum kita boleh masuk," kata beliau selepas menyantuni penduduk terjejas banjir yang turut melibatkan pegawai JPN negeri dan pengamal media, di sini.


LHDN dan JKDM perlu lebih kreatif tambah hasil cukai perangi ekonomi gelap

(Datuk Seri Ahmad Maslan beramah mesra dengan pelanggan di LHDN Kuala Terengganu)

KUALA TERENGGANU, 28 Disember- Dua agensi pengutip cukai utama negara perlu lebih kreatif menambah hasil cukai sekali gus mengurangkan keadaan ekonomi gelap.  Antara yang boleh dilaksanakan Lembaga Hasil Dalam Negeri, LHDN dan Jabatan Kastam Diraja Malaysia adalah menguatkuasakan peraturan sedia ada.  Timbalan Menteri Kewangan, Datuk Seri Ahmad Maslan berkata dianggarkan ekonomi gelap merangkumi 30% daripada RM1.3 trillion hasil keluaran dalam negara kasar negara, KDNK.   Ini termasuk barangan dan perkhidmatan yang tidak diisytihar cukai, hasil rasuah, perjudian tidak sah dan perdagangan haram. “Apabila saya sebut 30% daripada KDNK adalah ekonomi gelap, mereka (LHDN dan JKDM) perlu memikirkan secara kreatif bagaimana mahu mengurangkan ekonomi gelap itu. Ekonomi gelap ini contohnya orang yang lari daripada cukai, orang yang tipu cukai dan tidak bayar (jumlah) cukai sebenar.“Jika atas usaha-usaha kreatif itu ekonomi gelap boleh diturunkan daripada 30% kepada 10%, maka hasil yang diperoleh bertambah berpuluh-puluh bilion, tanpa perlu diadakan cukai baharu,” katanya. Terdahulu beliau mengadakan lawatan ke LHDN Kuala Terengganu. Mengulas mengenai pelaksanaan cukai jualan dan perkhidmatan, GST beliau berkata, ketika ini, perkara tersebut belum diputuskan dalam mana-mana mesyuarat.

(Timbalan Menteri Kewangan, Datuk Seri Ahmad Maslan ditemui pemberita selepas mengadakan lawatan ke LHDN Kuala Terengganu)


Misi bantuan banjir LZNK ke Kelantan dan Terengganu berjalan lancar

KOTA BHARU, 28 Disember- Misi Bantuan Banjir Lembaga Zakat Negeri Kedah, LZNK ke Kelantan dan Terengganu berjalan lancar.24,000 kampit beras lima kilogram bernilai RM300,000 telah diserahkan kepada pihak berwajib untuk diagihkan kepada penduduk terjejas banjir di kedua-dua negeri berkenaan.Ketua Pegawai Eksekutif LZNK, Datuk Syeikh Zakaria Othman dalam kenyataan berkata, hari ini, 8,000 kampit beras dan 57 dozen kicap dan sos diletakkan di Masjid Sultan Ismail Petra, Rantau Panjang.Manakala 4,000 kampit beras dan 60 dozen kicap dan sos diletakkan di Masjid Sultan Muhammad III, Pasir Mas.“Yang Mulia Tengku Tan Sri Haji Mohamad Rizam bin Tengku Abdul Aziz (Tengku Temenggong Kelantan) selaku Yang DiPertua Majlis Agama Islam dan Adat Istiadat Melayu Kelantan perkenan menerima simbolik penyerahan tersebut di Kota Bharu tadi.“Semoga Allah menggantikan dengan yang lebih baik buat semua mangsa terlibat dan permudahkan urusan mereka. Selesai sudah misi LZNK kali ini. Doakan kepulangan kami selamat sampai ke negeri Kedah," katanya.Terdahulu, 12,000 kampit beras seberat 60,000 kilogram diserahkan kepada negeri Terengganu melalui Majlis Agama Islam dan Adat Melayu Terengganu (MAIDAM).


MAIWP manfaatkan RM6 juta bantu penduduk terjejas banjir

(Pengerusi MAIWP, Tan Sri Dr Mohd Daud Bakar merasmikan pelepasan Skuad MAIWP Insanike Kelantan, Terengganu dan Pahang di Kompleks Darul Kifayah, Kuala Lumpur)

KUALA LUMPUR, 28 Disember - Sebanyak RM6 juta wang zakat dimanfaatkan Majlis Agama Islam Wilayah Persekutuan (MAIWP) bagi membantu penduduk terjejas banjir di enam negeri terutama di Terengganu dan Kelantan.Pengerusinya, Tan Sri Dr Mohd Daud Bakar, berkata RM3 juta daripada jumlah tersebut akan digunakan untuk sumbangan bantuan kewangan menerusi Misi Bantuan MAIWP Insani.Tambahnya, RM 2 juta lagi untuk skuad Misi Bantuan MAIWP INSANI manakala selebihnya disalurkan bagi bantuan pasca banjir di bawah Skuad Musa’adah.Antara negeri lain yang terlibat dalam Misi Bantuan MAIWP INSANI ini adalah Pahang, Perak, Johor dan Selangor.

(Pengerusi MAIWP, Tan Sri Dr Mohd Daud Bakar merasmikan pelepasan Skuad MAIWP Insani ke Kelantan, Terengganu dan Pahang di Kompleks Darul Kifayah, Kuala Lumpur)

"Pada peringkat awal memang banyak sokongan dan galakan diberikan dan di penghujung banjir ini memerlukan tenaga manusia, kudrat manusia untuk bantu mereka terkesan, terkena, terpalit dengan kes air masuk rumah dan memerlukan kudrat manusia untuk bersihkan rumah dan mengembalikan keadaan rumah dalam keadaan asal," kata beliau ketika ditemui selepas merasmikan pelepasan Skuad MAIWP Insani ke Kelantan, Terengganu dan Pahang di Kompleks Darul Kifayah, di sini, petang tadi.

Skuad MAIWP Insani dijangka akan menyantuni 1,500 penduduk terjejas banjir di kawasan pantai timur.


PDRM dekati masyarakat melalui Program HPP

SEREMBAN, 28 Disember-  Kerjasama antara Polis Diraja Malaysia (PDRM) dengan masyarakat perlu terus diperkasa bagi memastikan keselamatan sentiasa terpelihara.Menyedari hakikat itu, PDRM Negeri Sembilan melalui Jabatan Pencegahan Jenayah dan Keselamatan Komunitinya menganjurkan Program High Profile Policing (HPP) di sini.Ketua Polis Negeri, Deputi Komisioner Ahmad Dzaffir Mohd Yussof berkata, ia medium terbaik untuk pihaknya mendekati masyarakat termasuk agensi penguat kuasa lain.

"Fokus tertumpu kepada usaha membanteras jenayah terutama kes penipuan dalam talian yang kian bertambah di negeri ini," katanya ketika ditemui pemberita di sini.


Operasi SAR nelayan warga asing hilang di Pulau Kuraman ditamatkan

LABUAN, 28 Disember- Pusat Kawalan Tempat Kejadian (PKTK) bagi operasi mencari dan menyelamat (SAR) seorang nelayan warga asing yang hilang di laut berhampiran Pulau Kuraman ditutup mulai petang ini.Komander Operasi Bencana, Superintenden Ahmad Jawila berkata, penutupan pusat itu berikutan tiada sebarang petunjuk diperolehi berkaitan pencarian mangsa yang hilang, selepas lima hari operasi mencari itu dilaksanakan.  "Pun begitu, PKTK ini akan dibuka semula jika pihak polis menjumpai atau menerima maklumat-maklumat terkini berkaitan dengan kehilangan mangsa maksudnya PKTK ini akan diaktifkan semula dari semasa ke semasa berdasarkan maklumat yang diperolehi,"katanya. Beliau berkata demikian selepas ditemui pemberita di Jeti Jabatan kastam Diraja Malaysia Labuan.  Sementara itu, kejadian mangsa hilang berlaku pada sabtu lepas, selepas pihak polis menerima satu laporan berkaitan kejadian itu.  Ketika kejadian berlaku, keadaan hujan dan laut bergelora menyukarkan operasi pencarian berkenaan dilakukan.  Superintenden Ahmad yang juga Ketua Polis Daerah Labuan memberitahu, beberapa agensi terlibat dalam misi pencarian itu.  Antaranya, PDRM, APM, Jabatan perikanan, Jabatan Kastam, Bomba dan Penyelamat serta APMM Zon Maritim Labuan.  Ia membabitkan 71 pegawai dan anggota serta aset maritim dan udara.

(Komander Operasi Bencana, Superintenden Ahmad Jawila)


Pertimbang pembinaan RMR kepada penduduk terjejas banjir - Ahmad Maslan

BESUT, 28 Disember- Kementerian Kewangan melalui Syarikat Perumahan Negara Berhad (SPNB) akan mempertimbang memberi kelulusan pembinaan Rumah Mesra Rakyat (RMR) kepada penduduk terjejas banjir di seluruh negara.Timbalan Menteri Kewangan, Datuk Seri Ahmad Maslan berkata penduduk yang rumah mereka mengalami kerosakan sepenuhnya boleh memohon."Saya akan menyemak apabila pulang esok petang...bila berada di Kuala Lumpur untuk mendapatkan data-data daripada SPNB apakah bantuan rumah banjir yang musnah sama sekali, yang boleh mereka bantu untuk memudahkan pembinaan semula rumah-rumah berkaitan," katanya.

Beliau ditemui pada program penyerahan barangan keperluan kepada penduduk terjejas oleh Jabatan Kastam Diraja Malaysia dan MRL Sendirian Berhad, di sini hari ini. Pembinaan RMR di atas tanah sendiri merupakan satu kaedah untuk membantu penduduk terjejas banjir, namun ada bayaran bulanan dikenakan.Kaedah bayaran yang dikenakan pula tidak terlalu tinggi dan mampu milik selain subsidi yang tinggi dan rumah dibina oleh kontraktor tempatan.Permohonan hanya pilihan dan pihaknya turut mengalu-alukan bantuan rumah daripada pihak lain seperti baitulmal.


Program rancangan 'Syahadah' terbitan RTM menang di Festival Filem Dunia Cannes

KUALA LUMPUR, 28 Disember- Radio Televisyen Malaysia (RTM) menang dalam program dokumentari 'Syahadah' terbitan Unit Majalah dan Dokumentari (UMD) di Festival Filem Cannes (CWFF) pada 26 Disember lalu.

Dokumentari tersebut mengungguli kategori Filem Dokumentari Pendek Terbaik.

Kemenangan berganda apabila episod sama dengan tajuk ‘Hijrah Muhibah’ (Migration Goodwill Malaysia) ini juga terdahulu pada 30 November 2022 turut dijulang sebagai pemenang kategori Dokumentari Pendek Kali Pertama Terbaik di Anugerah Antarabangsa Dokumentari Pendek Bangkok (BKK Short Doc). Dua kejayaan besar ini tentunya menjadi aspirasi penggerak dalam menjana peluang penciptaan bahan yang bertaraf dunia oleh RTM.

(Di sebalik tabir pembikinan dokumentari Syahadah)

Menurut penerbit program Azry Ahmad Mustafa Hadi, beliau rasa gembira dapat merakamkan realiti sebenar yang dilalui masyarakat beragama Islam dan Kristian di Lutong, Miri, Sarawak yang mengamalkan semangat muhibah.Apatah lagi produk tempatan ini berjaya diangkat di peringkat dunia.Bagi yang belum berkesempatan menyaksikannya, RTM menayangkan semula program ini pada 30 Disember, Jumaat, pukul 10.30 malam menerusi saluran TV1 serta di TV Okey, pukul 4.30 petang pada 1 Januari depan.  Pengisian dokumentari ini tentang penghijrahan jauh beribu batu oleh Mohd Zulkifli Mohd Adnan, seorang guru agama dari Terengganu ke Lutong, Miri, Negeri Sarawak Bumi Kenyalang. Penghijrahan ini berlaku kerana Zulkifli akur kepada nasihat guru agama dan juga ibu bapanya. Namun penghijrahan sementara ini bertukar menjadikan beliau pemastautin tetap setelah merasai sendiri pengalaman menjalani kehidupan muhibah antara berlainan agama di Lutong, Miri, Sarawak. Semangat muhibah ini berjaya menambat hati guru agama ini untuk terus tinggal menyumbang tenaga bagi pendidikan agama di sana sehingga kini. Zulkifli ketemui erti muhibah di sana. Hijrah Muhibah itu benar-benar terjadi kepada dirinya.Kehadiran beliau amat disenangi oleh warga Miri yang mengamalkan semangat keharmonian serta toleransi antara agama yang baik.Dokumentari ini menjalani penggambaran bermula 14 Februari hingga 17 Februari 2022 selama 4 hari di sekitar Lutong, Bahagian Miri, Negeri Sarawak Bumi Kenyalang.Nama disebalik belakang tabir yang menjayakan penerbitan syahadah 2022 Hijrah Muhibah ini adalah penerbit Azry Ahmad Mustafa Hadi, penolong penerbit Danny Gubes, jurukamera Hasfawizlan Harun, juruaudio Faiza Musa, penolong jurukamera Irnul Hulaifah Mohammad, pemandu Suhaily Amit dan Lukas Jenau Peggie, penerbit penyelaras Hisyamudin Ahmad, dan penerbit eksekutif Siti Nurbaini Khairi.


AirAsia tawar tambang rendah tetap Tahun Baharu Cina

SEPANG, 28 Disember- Istimewa sempena Tahun Baharu Cina, AirAsia menyediakan 52 penerbangan tambahan dengan tambang rendah tetap dari 17 hingga 30 Januari 2023.Menteri Pengangkutan, Anthony Loke berkata ia membabitkan perjalanan antara Semenanjung dengan Sabah dan Sarawak.Tempahan untuk lebih 25,000 tempat duduk tambahan, mula dibuka hari ini."Saya pasti ini merupakan berita baik kepada ramai penumpang yang berharap untuk pulang ke kampung pada Tahun Baharu Cina."Dan inisiatif ini bukan sahaja untuk Tahun Baharu Cina, kerajaan juga berharap syarikat penerbangan menyediakan inisiatif seperti ini untuk hari raya, hari gawai dan kaamatan.

Beliau berkata demikian pada majlis pengumuman tambang rendah tetap Sempena Tahun Baharu Cina di KLIA 2, di sini hari ini. Syarikat penerbangan tambah rendah itu menawarkan harga tiket RM199 sehala bagi penerbangan dari Kuala Lumpur atau Johor Bahru ke Kuching, Sibu, Bintulu serta Miri.Manakala, dari Kuala Lumpur ke Kota Kinabalu dan Tawau, serta Johor Bahru ke Kota Kinabalu pula pada harga RM249 ringgit sehala dengan semua tempat duduk tersedia untuk tempahan mulai hari ini.


Banjir surut, PPS terakhir di Perak ditutup pagi tadi

TELUK INTAN, 28 Disember- Satu-satunya Pusat Pemindahan Sementara (PPS) di Perak iaitu Dewan Sekolah Menengah Abdul Rahman Talib (SMART), Batu 4, Teluk Intan ditutup pagi tadi.  Sekretariat Jawatankuasa Bencana Negeri memaklumkan, PPS tersebut ditutup pada pukul 10.30 pagi selepas banjir di daerah tersebut semakin surut.

Sekolah tersebut sebelum ini menempatkan 35 penduduk terjejas daripada 6 keluarga.  Ia dibuka pada 22 Disember lalu.  Sementara itu, Jabatan Pengairan dan Saliran (JPS) negeri pula melaporkan bahawa paras air sungai di 18 stesen negeri masih berada dalam keadaan normal setakat tengah hari tadi.


Perak rekod peningkatan keluasan Hutan Simpanan Kekal jenis paya bakau

IPOH, 28 Disember- Perak merekodkan peningkatan keluasan Hutan Simpanan Kekal (HSK) jenis paya bakau dari 4.1 peratus pada 2010 kepada 4.3 peratus, September tahun ini.  Menteri Besar Perak, Datuk Seri Saarani Mohamad berkata perubahan keluasan dan peratusan kawasan hutan dan paya bakau adalah disebabkan berlakunya pemansuhan dan perisytiharan HSK di bawah Akta Perhutanan Negara 1984 (Pemakaian) 1985 untuk tujuan penempatan, pertanian, perlombongan, perindustrian dan lain-lain.  Jelas beliau, Perak mempunyai 986,862.44 hektar Hutan Simpan Kekal (HSK) atau 47 peratus daripada keluasan tanah negeri.  "Penerokaan hutan semenjak 2010 yang melibatkan aktiviti pertanian, perindustrian dan perlombongan adalah seluas 1,281.02 hektar, keluasan hutan simpan bagi aktiviti pertanian ialah 1,276.02 hektar atau 0.13 peratus dan bagi aktiviti perindustrian adalah seluas 5.0 hektar atau 0.001 peratus," katanya.

Beliau berkata demikian ketika menjawab soalan lisan pada Persidangan Dewan Undangan Negeri (DUN) Perak ke-15 di Bangunan Perak Darul Ridzuan, di sini hari ini. Tambah Saarani, kerajaan negeri boleh memansuhkan status HSK di kawasan tertentu bagi tujuan perlombongan sekiranya terdapat sumber mineral bernilai yang mampu menjana pendapatan kepada negeri.  Bagaimanapun katanya, penyahwartaan HSK itu perlu diganti semula dengan hutan lain membabitkan keluasan yang sama.


Bayaran zakat 2022, LZS lanjut waktu operasi hingga pukul 8.00 malam

SHAH ALAM, 28 Disember- Umat Islam di Selangor diminta mengambil peluang membayar zakat bagi tahun 2022 di 18 cawangan seluruh negeri itu.

Lembaga Zakat Selangor (LZS) akan melanjutkan waktu operasi di semua cawangan pada hari-hari terakhir bermula pukul 8.30 pagi hingga 8.00 malam, sehingga 31 Disember. Ketua Pegawai Eksekutif LZS, Mohd Sabirin Mohd Sarbini berkata waktu operasi kaunter di semua cawangan juga dilanjutkan bagi memudahkan pengeluar zakat menunaikan tanggungjawab berzakat sebelum berakhir tahun 2022.

Pembayaran zakat membolehkan LZS membantu dan menyantuni lapan kategori asnaf. "Yang paling pentingnya kita maklum, kita dapat membantu asnaf secara langsung bukan hanya satu kategori asnaf tapi lapan kategori asnaf kita dapat santuni."Selain daripada itu dengan bayaran zakat yang ditunaikan sebelum 31 Disember ini akan dibenarkan potongan untuk syarikat sehingga 2.5 peratus daripada pendapatan syarikat...bagi individu potongan rebat dibenarkan untuk semua individu yang menunaikan tanggungjawab zakat di mana-mana institusi zakat di negara ini," katanya di sini.

Selain kaunter bersemuka, pembayaran zakat juga boleh ditunaikan melalui pelbagai medium lain yang disediakan termasuk kemudahan ezakatpay di portal LZS dan perbankan internet.


MAIS santuni 1,199 keluarga orang asli

KUALA LUMPUR, 28 Disember- Majlis Agama Islam Selangor (MAIS) menyantuni 1,199 keluarga masyarakat orang asli dengan mengagihkan bantuan kotak makanan melibatkan peruntukan RM218,880. Mereka terdiri daripada masyarakat orang asli sekitar negeri Selangor termasuk bukan Islam yang berpendapatan di bawah kategori B40 di beberapa kawasan daerah.MAIS menerusi satu kenyataan berkata daripada jumlah keseluruhan itu, RM150,000 diagihkan kepada 625 keluarga masyarakat orang asli Islam dengan menggunakan sumber peruntukan wang fidyah MAIS.  Manakala sebanyak RM68,880 lagi diagihkan kepada 574 keluarga masyarakat orang asli bukan Islam dengan menggunakan sumber peruntukan baitulmal MAIS.

(MAIS menyantuni 1,199 keluarga masyarakat orang asli dengan mengagihkan bantuan kotak makanan melibatkan peruntukan RM218,880)

Majlis simbolik penyerahan replika cek disampaikan oleh Timbalan Setiausaha (Operasi) MAIS, Nurhani Salwa Jamaluddin kepada Penolong Pengarah Kanan Unit Ukhuwah, Bahagian Dakwah JAIS, Abdul Hadi Abdullah.  Setiap keluarga menerima bantuan kotak makanan kering seperti beras, susu, gula, tepung dan minyak masak bernilai RM120. Setakat ini, MAIS telah mengagihkan wang fidyah sebanyak RM3.3 juta melibatkan 20,931 keluarga yang layak.


JKDM Kelantan catat kutipan cukai lebih RM65.1 juta di TBSB

PASIR PUTEH, 28 Disember- Jabatan Kastam Diraja Malaysia (JKDM) Kelantan mencatatkan kutipan cukai melebihi RM65.1 juta di Pangkalan Bekalan Tok Bali (TBSB) di sini, setakat 22 Disember lepas.Timbalan Menteri Kewangan, Datuk Seri Ahmad Maslan berkata, jumlah pungutan hasil itu merekodkan peningkatan sejak dua tahun berturut-turut iaitu pada tahun 2020 (RM30.9 juta) dan 2021 (RM34.3 juta).Beliau berkata, peningkatan hasil kutipan cukai ini didorong oleh operasi-operasi yang dilakukan oleh syarikat terkemuka seperti HESS Exploration and Production Malaysia B.V serta Hibiscus Oil and Gas Malaysia Limited. “Antara kawasan yang terlibat ialah Kawasan Pembangunan Bersama, Kawasan Pengaturan Komersial dan Lembangan Melayu Utara,” katanya kepada pemberita selepas melawat TBSB, di sini, hari ini.Ahmad berkata antara kawalan yang dilakukan oleh JKDM di TBSB adalah kemasukan barang-barang tempatan ke TBSB, pergerakan barang-barang dari luar pesisir ke TBSB dan kawalan keluar masuk kapal di TBSB.

Timbalan Menteri Kewangan Datuk Seri Ahmad Maslan (tengah) menunjukkan sebahagian senarai penyewa dan kontraktor yang terdapat di Pangkalan Bekalan Petroleum Tok Bali (TBSB) ketika melawat TBSB hari ini / FOTO BERNAMA

“Selain itu, kawalan turut dilakukan ke atas sisa pepejal, cecair dan kimia daripada aktiviti petroleum huluan, kawalan ke atas penggudangan barang-barang petroleum huluan dan pematuhan syarat-syarat pelesen Pangkalan Bekalan,” katanya.Hadir sama ialah Pengarah JKDM Kelantan Wan Jamal Abdul Salam Wan Long dan Pengurus Besar TBSB Nur Hasmin Kamarollzaman.


Sistem Reban Tertutup dikuatkuasakan 1 Januari 2026

IPOH, 28 Disember- Sistem Reban Tertutup akan dikuatkuasakan di Perak bagi mengatasi isu lalat yang menyebabkan ketidakselesaan kepada penduduk.  Exco Pembangunan Luar Bandar, Perladangan, Pertanian dan Industri Makanan Perak, Datuk Mohd Zolkafly Harun berkata, sistem berkenaan yang akan dikuatkuasakan pada 1 Januari 2026 merupakan inisiatif kerajaan negeri melalui Jabatan Perkhidmatan Veterinar (JPV).

(Exco Pembangunan Luar Bandar, Perladangan, Pertanian dan Industri Makanan Perak, Datuk Mohd Zolkafly Harun)

Jelas beliau, kerajaan negeri melalui JPV juga telah mengambil inisiatif untuk mengatasi masalah kacau ganggu lalat dengan penguatkuasaan Enakmen Perladangan Unggas Negeri Perak 2005 dan Peraturan-Peraturan Pengawalan Perladangan Unggas (Lesen) 2010.  "Disamping itu juga Jabatan Veterinar juga mengeluarkan arahan pembatalan lesen menternak unggas dan lalat-lalat bermasalah, untuk makluman YB juga inisiatif-inisiatif dan langkah yang diambil oleh kerajaan negeri melalui agensinya adalah memberikan pengajaran dan kesedaran kepada pengusaha yang tidak menepati syarat-syarat yang ditetapkan dalam enakmen perladangan unggas 2005," katanya di sini.Tambahnya, pihak JPV turut mengambil tindakan bagi mengatasi isu tersebut antaranya dengan meningkatkan kekerapan pemantauan di kawasan aduan dan mengenakan kompaun kepada ladang-ladang penternakan ayam dan itik yang tidak mematuhi syarat- syarat di bawah enakmen berkenaan.  Beliau berkata demikian ketika menjawab soalan lisan pada Persidangan Dewan Undangan Negeri (DUN) Perak ke-15 di Bangunan Perak Darul Ridzuan, Ipoh.


Melaka terima pelancong dari kapal persiaran mewah

MELAKA, 28 Disember- Melaka mula menerima kehadiran pelancong asing melalui kapal persiaran mewah yang berlabuh di perairan negeri itu selepas lebih dua tahun tergendala akibat pandemik COVID-19. Kapal persiaran mewah Ocean Odyssey yang belayar dari perairan antarabangsa berkenaan menurunkan seramai 100 pelancong dari pelbagai negara termasuk Amerika Syarikat.

(Pengurus Besar Bahagian Promosi Pelancongan (BPP) negeri Melaka, Sa'ari Basiron)

Pengurus Besar Bahagian Promosi Pelancongan (BPP) negeri, Sa'ari Basiron berkata, mereka akan melawat ke destinasi-destinasi pelancongan menarik sekitar Melaka sebelum kembali ke kapal. Katanya, ini adalah permulaan yang baik bagi industri pelancongan kapal persiaran di Melaka yang sebelum ini pernah menerima sehingga 100,000 pelancong. Beliau berkata, setakat ini, tiga pengurusan kapal persiaran mewah telah bersetuju berlabuh dan menurunkan pelancong ke negeri itu. “Sebagai permulaan kita ada terima sekitar tiga syarikat perkapalan yang sudah mengesahkan untuk memasukkan Melaka ke dalam altenari keseluruhan di mana selepas ini mereka akan pergi ke destinasi seperti Phuket dan sebagainya.

"Jadi memang ini kerja tangggungjawab BPP untuk melobi syarikat-syarikat perkapalan yang kita sebelum ini kita sudah ada hubungan yang baik dan untuk makluman semua pada 2019 sebelum pandemik setiap bulan dia punya ketibaan kapal-kapal antarabangsa ini jadi ini sebagai permulaan,” katanya selepas menyambut 100 pelancong Kapal Persiaran Mewah Ocean Odyssey yang tiba di Kompleks Imigresen, Kastam, Kuarantin dan Keselamatan (ICQS) di Kota Laksamana. Sa’ari berkata, pihaknya akan menyediakan pakej-pakej pelancongan bertaraf antarabangsa sepanjang tahun ini sebagai persiapan menghadapi tahun melawat Melaka 2024.


Polis rampas syabu bernilai RM11.5 juta di Setiawangsa

KUALA LUMPUR, 28 Disember- Polis menahan dua lelaki tempatan bersama 320 kilogram dadah jenis syabu bernilai RM11.5 juta dalam serbuan di sebuah rumah di Setiawangsa di sini, Sabtu lepas.Timbalan Ketua Polis Kuala Lumpur Datuk Yahaya Othman berkata suspek masing-masing berumur 29 dan 34 tahun itu bergiat aktif dalam pengedaran dadah sejak September lepas dan ditahan pada 5.40 petang.

(Timbalan Ketua Polis Kuala Lumpur Datuk Yahaya Othman ketika sidang media di sini. Foto FB Polis KL)

Beliau berkata dalam serbuan ke atas rumah dipercayai dijadikan stor simpanan dadah itu, polis menemukan 13 kampit guni berisi 310 bungkusan teh cina ‘Guanyingwang’ berwarna kuning keemasan dan hijau dipercayai syabu.“Polis turut merampas sebuah kereta jenis Toyota Vios dianggar bernilai RM20,800 dipercayai pengangkutan untuk mengangkut dadah,” katanya dalam sidang media di Ibu Pejabat Polis Kontinjen Polis Kuala Lumpur, di sini hari ini.Yahaya berkata soal siasat mendapati suspek pertama seorang jurujual kereta memiliki dua rekod jenayah lampau berkaitan dadah manakala suspek kedua yang juga jurujual dalam talian memiliki satu rekod jenayah lampau dadah.Beliau berkata siasatan mendapati kedua-dua suspek menjual dadah tersebut untuk pasaran tempatan serta sekitar Lembah Klang dan ujian saringan air kencing mendapati seorang daripadanya positif dadah.Katanya, kesemua suspek direman tujuh hari mulai 25 hingga 31 Dis untuk siasatan di bawah Seksyen 39B Akta Dadah Berbahaya 1952.Menurut beliau, polis terbuka untuk menerima maklumat berkaitan dengan kegiatan salah guna dadah dan memohon orang ramai menyalurkan maklumat di talian 03-2115999.Orang ramai juga boleh menghubungi hotline aplikasi WhatsApp Jabatan Siasatan Jenayah Narkotik Bukit Aman di talian 012-2087222.- BERNAMA


SPRM kesan Gan Kar Lok bantu siasatan

KUALA LUMPUR, 28 Disember- Suruhanjaya Pencegahan Rasuah Malaysia (SPRM) Negeri Selangor sedang mengesan seorang lelaki bagi membantu siasatan dijalankan pihak mereka.

SPRM dalam satu kenyataan berkata, lelaki tersebut dikenali sebagai Gan Kar Lok berusia 35 tahun dengan alamat terakhir di No. 11A, Jalan Alam Jaya 5, 43200 Cheras, Selangor.Sehubunugan itu, orang ramai yang mengenali atau mempunyai maklumat lelaki tersebut diminta menghubungi pegawai penyiasat Muhammad Hafizi Kasmuri di talian 013-331 8463.


RM32.04 peruntukan bagi urus bantuan penduduk terjejas banjir - JKM

KUALA LUMPUR, 28 Disember- Jabatan Kebajikan Masyarakat (JKM) memperuntukkan sebanyak RM32.04 juta bagi menguruskan persiapan penuh dalam memberi bantuan kepada penduduk terjejas banjir.. Kesiapsiagaan JKM termasuk dalam mengenal pasti pembekal makanan berdaftar serta tempat sesuai bagi mendirikan Pusat Pemindahan Sementara (PPS) untuk mangsa bencana.

(Ketua Pengarah JKM, Datuk Shaharudin Abu Sohot ketika ditemubual pemberita di Angkasapuri, hari ini)

Persiapan awal menyediakan keperluan asas itu dilaksanakan agar bekalan mangsa banjir mencukupi dan berada dalam keadaan baik.Ketua Pengarah JKM, Datuk Shaharudin Abu Sohot berkata perkhidmatan bantuan kepada mangsa banjir dijalankan dengan serta merta ke PPS bagi memastikan keselesaan mereka terjamin. "Mereka berpindah ke PPS kita terus bagi bantuan kepada mereka macam yang saya sebutkan tadi, keperluan asas dan juga makan dan minum sekiranya ada keperluan mendesak, mereka-mereka yang terperangkap dan tidak dapat keluar mendapatkan makanan, kita juga berkerjasama dengan agensi-agensi yang lain seperti Angkatan Pertahanan Awam, anggota bomba dan penyelamat untuk menghantar bekalan-bekalan kepada mereka-mereka yang terkandas,"katanya selepas menjadi tetamu program Selamat Pagi Malaysia (SPM) di Angkasapuri.Di samping itu, pihak JKM juga menyediakan perkhidmatan psikologi kepada mangsa yang terkesan akibat bencana banjir serta melaksanakan program khas untuk kanak-kanak yang berada di PPS.


'Rezeki Suri' bantu suri rumah jana pendapatan

JOHOR BAHRU, 28 Disember- Kementerian Perdagangan Dalam Negeri dan Kos Sara Hidup (KPDN) komited membantu suri rumah menjana pendapatan menerusi Program Rezeki Suri, yang dijangka akan dilaksanakan dalam tempoh kurang tiga bulan.  Menteri KPDN, Datuk Seri Salahuddin Ayub berkata program hasil idea Dewan Perniagaan Islam Malaysia (DPIM) itu membolehkan suri rumah menjual 11 barangan asas pilihan rakyat dari rumah mereka.  KPDN bersama DPIM akan mengadakan perbincangan peringkat kementerian, berkenaan program tersebut di Putrajaya, minggu hadapan.  Menurut Salahuddin inisiatif juga membolehkan golongan B40 membeli barangan dengan harga lebih murah berbanding di kedai antaranya beras, tepung, gula, susu, telur, minyak masak dan makanan kering.  Program turut mengambil langkah, mendapatkan bekalan terus daripada pengilang bagi menjimatkan kos kepada suri rumah.  "Kita akan bantu dapatkan bekalan terus daripada pihak pengilang, jadi kita boleh putuskan, kita boleh selamatkan mereka daripada tiga hingga empat lapisan orang tengah itu...di samping memberikan pendapatan kepada suri rumah ini secara kecil-kecilan," katanya.

Beliau berkata demikian dalam sidang media pada majlis temu rapat Dewan Perdagangan Islam Malaysia (DPIM) bersama Menteri Perdagangan Dalam Negeri dan Kos Sara Hidup, di sini malam tadi.  Projek rintis inisiatif tersebut, dirancang untuk dilaksanakan di setiap negeri bagi memantau penerimaan dalam kalangan masyarakat.  Majlis malam tadi turut menyaksikan pelancaran platform pembayaran dalam talian DPIMPay, khusus bagi kegunaan usahawan DPIM dan perusahaan mikro kecil dan sederhana.  Insiatif memanfaatkan usahawan DPIM, kerana kadar fi dikenakan hanya RM0.80 bagi setiap transaksi, berbanding fi RM1.00 bagi usahawan lain.


Jumlah mangsa banjir di Perak berkurang, empat negeri kekal

KUALA LUMPUR, 28 Disember- Situasi banjir di Perak menunjukkan perkembangan positif dengan jumlah mangsa pagi ini berkurang manakala jumlah mangsa di Kelantan, Terengganu, Sarawak dan Sabah pula kekal.Di Perak, Sekretariat Jawatankuasa Pengurusan Bencana Negeri (JPBN) memaklumkan jumlah mangsa banjir kini berkurangan kepada 35 orang daripada enam keluarga berbanding 42 orang membabitkan lapan keluarga, malam tadi.Di Terengganu, Sekretariat JPBN memaklumkan jumlah mangsa di Besut kekal 53 orang daripada 12 keluarga yang berlindung di pusat pemindahan sementara (PPS) Masjid Kampung La dan semua mangsa dijangka berada di PPS itu bagi tempoh lama kerana kebanyakan rumah mereka dihanyutkan banjir.Di Kelantan pula, menurut laman web infobencanajkmv2.jkm.gov.my jumlah mangsa di dua PPS di Pasir Mas kekal dengan 31 orang daripada 12 keluarga pada pagi ini.Di Sarawak, JPBN memaklumkan jumlah mangsa banjir kekal tujuh orang yang masih berlindung di PPS Dewan Masyarakat Kampung Lutong, Sebuyau, pagi ini. Di Sabah, jumlah mangsa yang dipindahkan di Kota Belud kekal 135 orang daripada 56 keluarga dengan 62 individu daripada 26 keluarga ditempatkan di PPS Dewan Sekolah Kebangsaan Pekan dan 73 orang daripada 30 keluarga berlindung di Dewan Sekolah Jenis Kebangsaan (C) Chung Hwa.

Jumlah penduduk yang dipindahkan akibat fenomena air pasang besar juga kekal 1,454 orang daripada 298 keluarga, setakat pagi ini.Mereka ditempatkan di sebuah PPS di Sandakan (688 orang daripada 121 keluarga) dan enam PPS di Pitas (766 orang daripada 177 keluarga).


Jengkaut jatuh gaung, seorang lelaki maut

SARAWAK, 28 Disember- Seorang lelaki maut dalam satu kemalangan melibatkan sebuah jengkaut terjatuh gaung di Jalan Assan Nunggang, Sibu petang semalam. Pusat Gerakan Operasi Bomba Sarawak dalam satu kenyataan memaklumkan mangsa yang tersepit dalam kejadian itu meninggal dunia di tempat kejadian.

(Anggota bomba membantu untuk mengeluarkan mangsa yang tersepit)

Laporan berkenaan juga berkata pihak bomba menerima panggilan mengenai insiden tersebut pada pukul 3.38 minit petang dan anggota dari Balai Bomba Bintangor ke lokasi kejadian.  Pihak bomba dalam operasi itu bergerak membawa peralatan dengan berjalan kaki ke lokasi kerana tiada akses untuk jentera.  Dalam operasi itu, pihak bomba bertindak mengeluarkan mangsa dengan menggunakan peralatan 'Air Lifting Bag'.  Mangsa dikenali sebagai John anak Singke, 62 tahun disahkan meninggal dunia oleh pihak perubatan.  Mayat mangsa telah diserahkan kepada pihak polis untuk tindakan lanjut


Pusat Pungutan Zakat (PPZ)-MAIWP lanjut waktu operasi kaunter

KUALA LUMPUR, 28 Disember- Pusat Pungutan Zakat - Majlis Agama Islam Wilayah Persekutuan (PPZ-MAIWP) melanjutkan waktu operasi di 10 kaunter PPZ-MAIWP bagi memberi ruang kepada pembayar menunaikan kewajipan berzakat sebelum berakhir tahun 2022. Bermula 27 hingga 31 Disember 2022, 10 kaunter PPZ-MAIWP akan beroperasi jam 8.15 pagi hingga 9.00 malam kecuali di UTC Pudu Sentral sehingga jam 8.30 malam.

Cenderahati istimewa dan eksklusif menanti pembayar yang berkunjung ke kaunter PPZ-MAIWP.Selain itu, saluran bayaran secara atas talian juga boleh dilakukan oleh pembayar dengan layari laman portal PPZ-MAIWP iaitu di www.zakat.com.my, Kaunter Zakat Digital, perbankan internet dan juga e-Wallet.Temujanji juga boleh dibuat bagi pembayar yang tidak berkesempatan untuk mengunjungi kaunter-kaunter PPZ-MAIWP, dengan melakukan tempahan temujanji di mytemujanji.zakat.com.my/ di mana pegawai PPZ-MAIWP akan terus lokasi pembayar untuk urusan pembayaran zakat.  Orang ramai diseru bagi menyegerakan bayaran zakat selewat-lewatnya 31 Disember 2022 bagi mendapatkan rebat cukai pendapatan tahun taksiran 2022.Sebagai tanda terima kasih pembayar zakat PPZ-MAIWP akan dilindungi dengan Skim Kafalah Muzakki atau Khairat Kematian sehingga RM3,000 dan Skim Wakalah atau pengembalian semula wang zakat untuk diagihkan sendiri kepada mereka yang memerlukan.Pembayar juga berpeluang untuk memenangi lebih 500 hadiah menarik sempena Kempen Year End Zakat 2022 yang akan diumumkan pada Januari 2023.


Presiden Kelab Media Pahang meninggal dunia

(FB Wan Rosdy bin Wan Ismail)

KUANTAN, 28 Disember- Presiden Kelab Media Pahang, Datuk Nik Naizi Husin, 63, menghembuskan nafas terakhir akibat komplikasi jantung di Hospital Tengku Ampuan Afzan (HTAA), di sini, pukul 11.40 malam tadi.  Allahyarham meninggalkan seorang balu, Datin Salma Abdul Samad, 57, empat orang anak dan enam cucu.  Ahad lalu, Allahyarham telah dimasukkan ke Coronary Care Unit (CCU), Jabatan Kardiologi HTAA, selepas mengalami sakit dada.  Bagaimanapun, terpaksa ditidurkan berikutan keadaannya yang semakin kritikal selepas dikatakan mengalami serangan jantung kali pertama pada 2 Disember lalu.  Jenazah Allahyarham Nik Naizi yang disolatkan di Masjid Makmur Indera Mahkota 2, Kuantan, selamat dikebumikan di Tanah Perkuburan Islam Setali, Jalan Haji Ahmad, Kuantan pukul 7.19 pagi tadi.  Allahyarham pernah berkhidmat sebagai wartawan dan jurugambar akhbar The Star pada 1 April 1982 dan telah bersara wajib pada September 2019.  Selepas itu, Allahyarham menyambung kontraknya di akhbar sama sehingga Mac 2020 dan kini berkhidmat sebagai wartawan di akhbar Fikrah Pahang.

Menteri Besar Pahang, Datuk Seri Wan Rosdy Wan Ismail turut berkongsi khabar duka itu di laman sosial Facebook miliknya."Mendapat perkhabaran duka awal pagi tadi dengan pemergian Datuk Nik Naizi Husin telah kembali ke rahmatullah."Allahyarham merupakan Presiden Kelab Media Pahang yang sangat aktif dan kami sering bersua dalam majlis dan program yang saya hadiri."Saya doakan roh arwah dicucuri rahmat dan ditempatkan bersama orang-orang beriman. Semoga ahli keluarga tabah dan diberikan kekuatan mengharungi dugaan ini. Al-Fatihah," tulis beliau.


Kes demam denggi meningkat 3.5% minggu lepas - KP Kesihatan

KUALA LUMPUR, 28 Disember- Jumlah kes demam denggi pada Minggu Epidemiologi (ME) ke-51 tahun ini (ME51/22) dari 18 hingga 24 Disember meningkat 3.5% iaitu 2,018 kes berbanding 1,950 kes pada minggu sebelumnya. Ketua Pengarah Kesihatan, Tan Sri Dr Noor Hisham Abdullah dalam kenyataan hari ini memaklumkan satu kematian akibat komplikasi demam denggi dilaporkan pada minggu tersebut berbanding lima pada minggu sebelumnya.Beliau berkata kumulatif kes demam denggi yang dilaporkan hingga kini adalah 64,078 kes berbanding 25,794 kes bagi tempoh sama tahun lepas iaitu peningkatan sebanyak 148.4% manakala 50 kematian akibat komplikasi denggi dilaporkan berbanding 19 kematian bagi tempoh sama pada 2021. “Sebanyak 58 lokaliti hotspot dilaporkan pada minggu ini berbanding 55 lokaliti hotspot pada minggu sebelumnya dengan 32 lokaliti hotspot berada di Selangor, 16 lokaliti di Sabah, enam lokaliti di Kuala Lumpur dan Putrajaya dan empat lokaliti di Pulau Pinang,” katanya.

(Ketua Pengarah Kesihatan, Tan Sri Dr Noor Hisham Abdullah / FOTO BERNAMA)

Dr Noor Hisham turut menyarankan masyarakat agar melakukan aktiviti gotong-royong bagi memutuskan kitaran hidup nyamuk Aedes dan seterusnya menurunkan insiden jangkitan demam denggi.Beliau berkata bagi kawasan dilanda banjir, sampah, barang lusuh dan barangan dihanyutkan hendaklah dilupuskan secara berhemah selain perlu memastikan tiada air bertakung di persekitaran premis.


JBPM Terengganu terus pantau 300 kawasan 'hotspot' banjir

KUALA TERENGGANU, 28 Disember- Jabatan Bomba dan Penyelamat Malaysia (JBPM) Terengganu terus mempertingkat pemantauan di 300 kawasan yang disenaraikan sebagai titik panas berlakunya banjir.Timbalan Pengarah JBPM Terengganu, Mohd Khairiri Mat Resad @ Arshad berkata, langkah itu sebagai persediaan dalam mendepani segala kemungkinan kecemasan sekiranya banjir kembali melanda.Menurutnya, kesiapsigaan anggota dan aset juga berada pada tahap maksimum untuk digerakkan pada bila-bila masa bagi melancarkan operasi memindahkan mangsa."Kami akan terus bersedia untuk menghadapi gelombang seterusnya yang mungkin akan berlaku dan untuk kita memberi tumpuan kepada lokasi yang dijangka banjir terdapat lebih 300 lokasi yang dikenal pasti.Kami sentiasa bergerak ke hadapan memberi nasihat kepada orang awam supaya sentiasa berwaspada terhadap keadaan semasa," katanya di sini.

(Mohd Khairiri Mat Resad @ Arshad, Timbalan Pengarah JBPM Terengganu)

Tambah beliau, pihaknya turut terlibat dalam tugasan pasca banjir termasuk membersihkan kawasan sekolah serta masjid. Jelas beliau lagi, cuti semua anggota bomba termasuk di Akademi Bomba dan Penyelamat Wilayah Timur masih dibekukan sebagai persediaan sepanjang musim tengkujuh ini.


Angka korban akibat banjir di Filipina meningkat kepada 13 orang

CLARIN, 28 Disember- Kematian akibat banjir di selatan Filipina kini meningkat kepada 13 orang.Menurut pihak berkuasa, pencarian 23 orang lagi yang masih hilang diteruskan.Rakaman oleh Pengawal Pantai Filipina pada Isnin menunjukkan penduduk dipindahkan dengan merentasi banjir pada paras pinggang di bandar Clarin, wilayah Misamis Occidental.Ketua agensi bencana di Clarin, Carmelito Heray memaklumkan, operasi menyelamat diteruskan dan jumlah kerugian akibat bencana berkenaan belum diperoleh kerana masih dalam proses mengumpul maklumat.

(Penduduk dipindahkan merentasi banjir pada paras pinggang  / Foto REUTERS)

Kebanyakan kematian berpunca daripada lemas akibat banjir kilat selepas dua hari hujan lebat ketika penduduk sedang menyambut perayaan Krismas.Kejadian itu memaksa lebih 45,000 penduduk terpaksa berlindung di pusat pemindahan sementara.-REUTERS


Pelaksanaan gaji minimum untuk majikan menggaji kurang lima pekerja ditangguhkan kepada Julai 2023

KUALA LUMPUR, 27 Disember- Pelaksanaan Perintah Gaji Minimum RM1,500 sebulan bagi majikan yang menggajikan kurang daripada lima pekerja ditangguhkan kepada 1 Julai 2023.Tarikh asal penguatkuasaannya, adalah pada 1 Januari tahun depan.Kenyataan Menteri Sumber Manusia V. Sivakumar memaklumkan, penangguhan tambahan setengah tahun dibuat selepas mengambil kira pandangan pelbagai pihak berkepentingan selain ramalan cabaran ekonomi dan kewangan pada 2023.“Setelah mengambil kira kesediaan kategori majikan yang menggajikan pekerja kurang lima orang, kerajaan mengambil keputusan menangguhkan pelaksanaan kuat kuasa gaji minimum RM1,500 dari 1 Januari 2023 kepada 1 Julai 2023 di bawah kategori ini,” katanya.

Dalam kenyataan sama, pihak terlibat juga diminta memanfaatkan penangguhan dengan menyelaras dan mengimbangi keperluan kewangan.“Ini sedikit sebanyak akan membantu memulihkan kedudukan ekonomi syarikat-syarikat yang menggajikan kurang dari lima orang pekerja,” katanya.


JBPM tambah 3 helikopter bagi penghantaran bekalan makanan ke pos Orang Asli

KELANTAN, 27 Disember- Unit Udara Jabatan Bomba dan Penyelamat Malaysia (JBPM) menambah tiga lagi helikopter bagi melancarkan operasi menghantar bekalan makanan ke pos penempatan Orang Asli di daerah Gua Musang, Kelantan. Juruterbang Pangkalan Udara Wilayah Tengah Subang, Selangor, Penolong Kanan Penguasa Bomba, Mohd. Azuna Mohamed Sabri berkata, dua helikopter iaitu Agusta 109 E dari Pangkalan Wilayah Tengah dan Agusta Westland 139 dari Pangkalan Wilayah Utara Bertam, Pulau Pinang telah tiba untuk mempercepatkan operasi pada hari ketiga hari ini.

(Juruterbang Pangkalan Udara Wilayah Tengah Subang, Selangor, Penolong Kanan Penguasa Bomba, Mohd. Azuna Mohamed Sabri)

Manakala, sebuah lagi helikopter AW189 dari Pangkalan Wilayah Tengah dijangka akan tiba esok.  Menurut Mohd. Azuna, sejak bermula operasi penghantaran Ahad lalu sudah lebih 14 tan makanan asas dihantar ke perkampungan Orang Asli termasuklah di Pos Gob, Pos Simpor, Pos Balar dan Pos Belatim.  "Untuk makluman kita dah tiga hari dekat sini untuk buat bekalan semula di kampung-kampung orang asli. Hari ketiga kita meminta bantuan pesawat AO9E subang dan AW139 dari bertam. A90E dari subang. "Yang ini kita terpaksa meminta bantuan sebab ada kawasan-kawasan orang asli yang kapal M17 tidak boleh masuk sebab keadaan yang sempit apa. Jadi kita minta bantuan yang lebih kecil. Kebanyakannya di Pos Bihai seperti Kampung Tendrik, Sau, adalah yang kita dah lihat yang mana tidak boleh hendak masuk," katanya di sini.Sebelum ini, Jakoa mendapat kerjasama Unit Udara JBPM untuk menghantar 21 tan makanan kepada seribu 400 Ketua Isi Rumah (KIR) Orang Asli di enam buah pos pedalaman daerah Gua Musang yang terputus hubungan selepas laluan keluar dan masuk rosak akibat hujan. Operasi berkenaan mendapat kerjasama daripada anggota Balai Bomba dan Penyelamat Gua Musang dan Angkatan Pertahanan Awam Malaysia (APM) daerah Gua Musang.


Seorang penunggang melecur nahas 5 motosikal berkuasa tinggi di Lebuhraya KL-Karak

KUALA LUMPUR, 27 Disember- Seorang penunggang melecur selepas motosikalnya terbakar dalam kemalangan membabitkan lima motosikal berkuasa tinggi di Kilometer (KM) 26.5 Lebuhraya Kuala Lumpur - Karak (KLK) arah ibu negara, berhampiran Kampung Sungai Chinchin dekat sini, pada Selasa.Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis, berkata, pihaknya menerima laporan 12:41 tengah hari dan satu jentera bersama enam pegawai dari Balai Bomba dan Penyelamat (BBP) Selayang dikejarkan ke lokasi."Anggota bomba memadamkan kebakaran sebuah motosikal jenis Honda yang terbakar seratus peratus.

(Susulan kemalangan itu, Lebuhraya Kuala Lumpur- Karak menghala ke ibu negara mengalami kesesakan teruk lebih 10 kilometer/FOTO JBPM)

"Terdapat lima mangsa kesemuanya dan salah seorang mengalami lecur akibat kebakaran. Kesemua mangsa dibawa ke hospital berdekatan untuk rawatan," katanya dalam kenyataan, hari ini.Menurut Norazam, kesemua mereka dibawa ke hospital berhampiran sebelum pasukan bomba tiba di lokasi.Susulan kemalangan itu, Lebuhraya Kuala Lumpur- Karak menghala ke ibu negara mengalami kesesakan teruk lebih 10 kilometer.


Banjir di Kelantan semakin pulih

KELANTAN, 27 Disember- Keadaan banjir di Kelantan semakin pulih apabila hanya 209 penduduk terjejas banjir sahaja yang masih berada di pusat pemindahan sementara (PPS) di negeri itu.  Kesemua mereka daripada 68 keluarga itu masih menghuni tiga PPS yang masih aktif di Pasir Mas.

Dua PPS iaitu masing-masing satu di Tumpat dan satu lagi di Pasir Mas ditutup tengah hari tadi susulan semua penduduk terjejas banjir dibenarkan pulang ke rumah masing-masing.  Laman web info bencana JKM merekodkan, penduduk terjejas banjir berkenaan masih berada di Sekolah Kebangsaan (SK) Kedai Tanjong seramai 178 orang, diikuti Pusat Tarbiah Nasrullah Pohon Buloh dengan jumlah 17 orang manakala, SK Banggol Chicha dengan 14 orang.  Sementara itu, menurut portal public info banjir JPS, Sungai Golok di Rantau Panjang masih melepasi paras waspada dengan paras bacaan 7.30 meter.


Agensi kerajaan, GLC diminta proaktif bantu mangsa banjir

KELANTAN, 27 Disember- Kementerian Kewangan menggesa agar syarikat berkaitan kerajaan lebih proaktif dalam menunaikan tanggungjawab sosial korporat (CSR) bagi membantu meringankan beban rakyat yang ditimpa musibah.  Timbalan Menteri Kewangan, Datuk Seri Ahmad Maslan berkata, pandangan itu dilontarkan terutamanya kepada syarikat menteri kewangan diperbadankan.

(Timbalan Menteri Kewangan, Datuk Seri Ahmad Maslan)

Beliau berkata, mereka disarankan untuk terbabit dalam program CSR bagi membantu rakyat tanpa diarah.  Beliau turut meminta, Jabatan Kastam Diraja Malaysia (JKDM) dan Lembaga Hasil Dalam Negeri (LHDN) supaya lebih agresif membantu rakyat yang ditimpa musibah tanpa menunggu arahan.  Menurutnya, keuntungan yang diperoleh syarikat serta agensi terbabit sesuai disalurkan kepada rakyat yang ditimpa musibah seperti banjir. "Dan saya harap selepas ini agensi agensi lain terutama yang mengutip hasil dan juga syarikat syarikat menteri kewangan yang diperbadankan yang ada keuntungan diletakkan csr kepada rakyat apabila rakyat menerima musibah," katanya dalam sidang media selepas Penyampaian Bantuan Bencana Banjir di Pejabat Tanah Dan Jajahan Machang, di sini, hari ini.  Katanya dalam siri bantuan kepada mangsa banjir pada hari ini, pihak Projek Laluan Rel Pantai Timur (ECRL) menyumbangkan 800 bungkusan makanan manakala JKDM pula menyumbangkan beras dan kain batik.


Sekretariat bersama ditubuh, bincang peranan pelbagai agensi, tangani kos sara hidup

KUALA LUMPUR, 27 Disember- Sekretariat bersama bagi membincangkan peranan pelbagai agensi dalam menangani isu kos sara hidup ditubuhkan.Ia melibatkan Kementerian Perdagangan Dalam Negeri dan Kos Sara Hidup bersama Kementerian Ekonomi.Menteri Perdagangan Dalam Negeri dan Kos Sara Hidup, Datuk Seri Salahuddin Ayub dan Menteri Ekonomi, Rafizi Ramli, menerusi kenyataan bersama, berkata sekretariat itu akan menjadi platform di peringkat pegawai bagi tujuan berkenaan.Ketika ini, perancangan pelaksanaan beberapa penyelesaian pantas sedang diperincikan. Ia termasuk pelan tindakan kerjasama rentas kementerian dan mengemas kini beberapa prosedur pelaksanaan dasar yang dijangka dilaksanakan mulai hujung Januari depan."Kerajaan komited membantu rakyat, tanpa menjejaskan kedudukan ekosistem perniagaan serta industri yang masih dalam tempoh pemulihan pasca pandemik COVID-19."Untuk itu, kerjasama semua pihak berkaitan rantaian nilai, termasuk kerajaan, pengeluar, peniaga dan juga rakyat, diperlukan bagi pengawalan inflasi dan kos sara hidup," menurut kenyataan berkenaan.

(Penubuhan skretariat ini diharap memudahkan pengurusan kos, seterusnya memastikan segala penjimatan dapat dialirkan kepada pengguna, sekali gus meringankan beban kos sara hidup rakyat/BERNAMA)

Menurut kenyataan bersama itu juga, kos sara hidup bukan sahaja membabitkan harga murah, sebaliknya perlu adil kepada pengeluar, peniaga dan pengguna.Kerajaan berharap perkara ini akan memudahkan pengurusan kos, seterusnya memastikan segala penjimatan dapat dialirkan kepada pengguna, sekali gus meringankan beban kos sara hidup rakyat.Rakyat turut disaran memberi tumpuan kepada empat fokus bagi memperkukuh peranan sebagai pengguna bijak, dengan merancang perbelanjaan sebelum melakukan pembelian.Selain itu, menyesuaikan kecenderungan jika terdapat pengganti bagi barangan yang mencatatkan peningkatan harga, membuat perbandingan harga menerusi aplikasi 'Price Catcher' dikendalikan KPDN serta membeli mengikut kuantiti diperlukan.